**Μηνιαίο Ενημερωτικό Τεύχος**

**Κεντρικής Ένωσης Επιμελητηρίων Ελλάδος**

**Νοέμβριος 2022**

**Πίνακας περιεχομένων**

[1. ΘΕΜΑΤΑ ΑΝΑΠΤΥΞΙΑΚΩΝ – ΧΡΗΜΑΤΟΔΟΤΙΚΩΝ ΠΡΟΓΡΑΜΜΑΤΩΝ 3](#_Toc122093592)

[**Α. Προδημοσίευση δέσμης Δράσεων «Ψηφιακός Μετασχηματισμός ΜμΕ»** 3](#_Toc122093593)

[**Β. Πρόγραμμα Διασυνοριακής Συνεργασίας INTERREG VI-A GREECE-BULGARIA 2021-2027 (2021TC16RFCB021)** 14](#_Toc122093594)

[2. ΘΕΜΑΤΑ ΧΩΡΟΤΑΞΙΑΣ /ΠΟΛΕΟΔΟΜΙΚΑ ΘΕΜΑΤΑ 18](#_Toc122093595)

[**Α. Εγκύκλιος του Υπουργείου Περιβάλλοντος & Ενέργειας για την εκτός σχεδίου δόμηση & την εφαρμογή του κεφαλαίου Γ’ του Ν.4759/2020 (Α’ 245)** 18](#_Toc122093596)

[**B. Υποχρεωτική προσβασιμότητα ΑΜΕΑ τη νέα χρονιά σε όλα τα κτίρια** 20](#_Toc122093597)

[3. ΘΕΜΑΤΑ ΑΝΑΠΤΥΞΗΣ ΑΝΘΡΩΠΙΝΟΥ ΔΥΝΑΜΙΚΟΥ 29](#_Toc122093598)

[**Α. «Θετική Ηγεσία» σε οργανισμούς και δημόσιους φορείς** 29](#_Toc122093599)

[4. ΘΕΜΑΤΑ ΥΓΕΙΑΣ & ΑΣΦΑΛΕΙΑΣ ΣΤΗΝ ΕΡΓΑΣΙΑ 31](#_Toc122093600)

[**Α. Χειρισμός μηχανημάτων έργου: νέες ρυθμίσεις για την άσκηση επαγγελματικής δραστηριότητας.** 31](#_Toc122093601)

# ΘΕΜΑΤΑ ΑΝΑΠΤΥΞΙΑΚΩΝ – ΧΡΗΜΑΤΟΔΟΤΙΚΩΝ ΠΡΟΓΡΑΜΜΑΤΩΝ

## **Α. Προδημοσίευση δέσμης Δράσεων «Ψηφιακός Μετασχηματισμός ΜμΕ»**

Προδημοσιεύτηκε η δέσμη Δράσεων κρατικών ενισχύσεων «Ψηφιακός Μετασχηματισμός ΜμΕ» στο Πρόγραμμα «Ανταγωνιστικότητα» του ΕΣΠΑ 2021-2027, η οποία είναι **προϋπολογισμού 300.000.000 €** και στοχεύει στην αντιμετώπιση της υστέρησης των ελληνικών επιχειρήσεων στην υιοθέτηση και ενσωμάτωση των σύγχρονων ψηφιακών τεχνολογιών στην παραγωγική τους δραστηριότητα και καλύπτει στοχευμένες ανάγκες των ΜμΕ ανάλογα με την υφιστάμενη ψηφιακή και τεχνολογική ωριμότητά τους, αλλά και τις διαφορετικές επενδυτικές ανάγκες τους. Η δέσμη δράσεων έχει ως εξής:

* **Δράση 1 - Βασικός Ψηφιακός Μετασχηματισμός ΜμΕ**: αφορά επιχειρήσεις οι οποίες δεν έχουν ακόμα ενσωματώσει σημαντικές τεχνολογίες πληροφορικής και τηλεπικοινωνιών (ΤΠΕ) στην λειτουργία τους και στοχεύουν στην κάλυψη βασικών ελλείψεων σε εφαρμογές και εξοπλισμό.
* **Δράση 2 - Προηγμένος Ψηφιακός Μετασχηματισμός ΜμΕ**: αφορά επιχειρήσεις οι οποίες στοχεύουν στη διεύρυνση της ψηφιακής και τεχνολογικής τους ωριμότητας με ολοκληρωμένες επενδύσεις σε νέες ΤΠΕ που θα αναβαθμίσουν την ανταγωνιστικότητα τους.
* **Δράση 3 - Ψηφιακός Μετασχηματισμός Αιχμής ΜμΕ**: αφορά επιχειρήσεις που έχουν ενσωματώσει ήδη ΤΠΕ σε πολλές λειτουργίες τους και πλέον επιδιώκουν να υλοποιήσουν ολοκληρωμένες επενδύσεις σε τεχνολογίες αιχμής ή σε λύσεις 4ης βιομηχανικής επανάστασης.

Αναλυτικότερα:

**ΔΡΑΣΗ 1 - «ΒΑΣΙΚΟΣ ΨΗΦΙΑΚΟΣ ΜΕΤΑΣΧΗΜΑΤΙΣΜΟΣ ΜμΕ»**

Βασικός στόχος της Δράσης 1 - ΒΑΣΙΚΟΣ ΨΗΦΙΑΚΟΣ ΜΕΤΑΣΧΗΜΑΤΙΣΜΟΣ ΜμΕ είναι **η ψηφιακή αναβάθμιση των ΜμΕ** **με την υλοποίηση βασικών ενεργειών ψηφιακού μετασχηματισμού** ώστε οι ενισχυόμενες επιχειρήσεις να είναι σε θέση να ανταποκριθούν στις αυξημένες ψηφιακές απαιτήσεις της σύγχρονης αγοράς. Η Δράση ενθαρρύνει, κατά προτεραιότητα, την υλοποίηση στοχευμένων ενεργειών ψηφιακού μετασχηματισμού που συνεισφέρουν σε μία εξωστρεφή, καινοτόμα, ανταγωνιστική και βιώσιμη κρίσιμη παραγωγή προϊόντων και υπηρεσιών υψηλότερης προστιθέμενης αξίας.

Επιλέξιμες Επιχειρήσεις - Προϋποθέσεις Συμμετοχής

Δικαιούχοι στη δράση είναι οι υφιστάμενες μεσαίες, μικρές και πολύ μικρές επιχειρήσεις υπό τις παρακάτω προϋποθέσεις:

1. Να υποβάλλουν μία και μοναδική αίτηση χρηματοδότησης ανά ΑΦΜ, να λειτουργούν νόμιμα διαθέτοντας την κατάλληλη άδεια λειτουργίας και να υλοποιήσουν την επένδυση αποκλειστικά σε μία μόνο Περιφέρεια.

2. Να τηρούν Απλογραφικά ή Διπλογραφικά βιβλία και να έχουν τουλάχιστον μία (1) πλήρη κλεισμένη διαχειριστική χρήση, και να λειτουργούν αποκλειστικά ως επιχειρήσεις εταιρικού/εμπορικού χαρακτήρα.

3. Να δραστηριοποιούνται στον επιλέξιμο ΚΑΔ του επενδυτικού σχεδίου για τουλάχιστον ένα (1) έτος, σύμφωνα με τον πίνακα που θα αναρτηθεί στην προκήρυξη.

4. Να διαθέτουν τουλάχιστον πέντε (5) ΕΜΕ κατά το έτος που προηγείται της υποβολής αίτησης χρηματοδότησης.

5. Να μην βρίσκονται υπό πτώχευση, εκκαθάριση ή αναγκαστική διαχείριση.

6. Να μην έχει ολοκληρωθεί το φυσικό αντικείμενο της επένδυσης ή να μην έχει υλοποιηθεί πλήρως πριν από την υποβολή της αίτησης χρηματοδότησης.

7. Να πληρούν τις προϋποθέσεις εφαρμογής του Καν. ΕΕ 1407/2013 (De Minimis).

Προϋπολογισμός και Διάρκεια Έργων

Ο επιλέξιμος προϋπολογισμός δεν δύναται να υπερβαίνει το τριπλάσιο του υψηλότερου κύκλου εργασιών που επετεύχθη σε μία από τις τρεις (ή λιγότερες εφόσον η επιχείρηση δεν διαθέτει τρεις) διαχειριστικές περιόδους που προηγούνται του έτους της υποβολής της αίτησης χρηματοδότησης, με ανώτατο όριο το ποσό των **30.000,00€** και δεν δύναται να είναι μικρότερος των **18.000,00€.**

Η Δράση συγχρηματοδοτείται από την Ευρωπαϊκή Ένωση, ειδικότερα από το Ευρωπαϊκό Ταμείο Περιφερειακής Ανάπτυξης (ΕΤΠΑ) και από το Ελληνικό Δημόσιο. Για λόγους μεγαλύτερης συμπληρωματικότητας η χρηματοδότηση γίνεται με χρήση της Κοινής Στήριξης (άρθρο 25 του Κανονισμού (ΕΕ) 2021/1060) για τη χρηματοδότηση παρεμβάσεων που εμπίπτουν στο πεδίο ενισχύσεων του ΕΚΤ+.

Η μέγιστη διάρκεια ολοκλήρωσης φυσικού και οικονομικού αντικειμένου θα ορισθεί στην Αναλυτική Πρόσκληση της Δράσης, ωστόσο δεν αναμένεται να υπερβαίνει τους εννέα (9) μήνες από την ημερομηνία έκδοσης της Απόφασης Έγκρισης.

Ένταση ενίσχυσης

|  |
| --- |
| **Ένταση Ενίσχυσης με βάση τον Κανονισμό Ε.Ε. 1407/2013 (De Minimis)** |
| **Μικρές πολύ μικρές και Μεσαίες Επιχειρήσεις** | **Δημόσια Επιχορήγηση έως (%)** | **Ιδιωτική Συμμετοχή (%)** |
| Για το σύνολο των Περιφερειών της Χώρας εκτός των Περιοχών Δίκαιης Μετάβασης | 50% | 50% |
| Για τις Περιοχές Δίκαιης Μετάβασης\* | 60% | 40% |

***\**** *Περιφέρειες: Δυτικής Μακεδονίας, Βορείου Αιγαίου, Νοτίου Αιγαίου, Κρήτης*

 *Δήμοι: Μεγαλόπολης, Γορτυνίας, Τρίπολης, Οιχαλίας*

Επιλέξιμες Δαπάνες

Οι βασικές δαπάνες που καλύπτονται από τη Δράση 1 - Βασικός Ψηφιακός Μετασχηματισμός ΜμΕ

αφορούν σε:

**i. Δαπάνες Εξοπλισμού** με ενδεικτικές δαπάνες: Προμήθεια ψηφιακού εξοπλισμού γραφείου, αναβάθμισης εσωτερικών δικτύων μεταφοράς δεδομένων, διάδρασης με εργαζόμενους, πελάτες ή προμηθευτές κλπ.

**ii. Δαπάνες Λογισμικού** με ενδεικτικές δαπάνες: Προμήθεια βασικών εφαρμογών διαχείρισης επιχειρησιακών πόρων & διαδικασιών (πχ ERP, WMS, KPIs, ΕDI, ΒΜPS, κλπ), επεξεργασίας εικόνας, 3D μοντέλων και CAD, ψηφιακής ασφάλειας, διαχείρισης πελατών και εφοδιαστικής αλυσίδας, βελτιστοποίησης της παραγωγής κλπ.

**iii. Δαπάνες για Παροχή Υπηρεσιών** που συνδέονται με τη ψηφιακή αναβάθμιση με ενδεικτικές δαπάνες: Συμβουλευτική υποστήριξη για την παρακολούθηση της υλοποίησης του επενδυτικού σχεδίου, τεχνική υποστήριξη για την υλοποίηση του επενδυτικού σχεδίου, εγκατάσταση ή παραμετροποίηση εφαρμογών που συμπεριλαμβάνονται στην αίτηση χρηματοδότησης.

**ΔΡΑΣΗ 2 - «ΠΡΟΗΓΜΕΝΟΣ ΨΗΦΙΑΚΟΣ ΜΕΤΑΣΧΗΜΑΤΙΣΜΟΣ ΜμΕ»**

Βασικός στόχος της Δράσης 2 - Προηγμένος Ψηφιακός Μετασχηματισμός ΜμΕ είναι **η αναβάθμιση των ΜμΕ μέσω της αξιοποίησης προηγμένων συστημάτων και τεχνολογιών** με τα οποία μπορούν να βελτιώσουν τη θέση τους, στις διεθνείς αγορές, να ενισχύσουν τη λειτουργική ευελιξία, να βελτιώσουν τη παραγωγική διαδικασία αλλά και να αναβαθμίσουν την ανταγωνιστικότητά τους. Η Δράση ενθαρρύνει, κατά προτεραιότητα, την υλοποίηση στοχευμένων επενδυτικών σχεδίων ψηφιακού μετασχηματισμού που συνεισφέρουν σημαντικά σε μία εξωστρεφή, καινοτόμα, ανταγωνιστική και βιώσιμη λειτουργία των επιχειρήσεων παραγωγής προϊόντων και παροχής υπηρεσιών υψηλότερης προστιθέμενης αξίας.Επιλέξιμες Επιχειρήσεις - Προϋποθέσεις Συμμετοχής

Στη Δράση μπορούν να υποβάλλουν πρόταση υφιστάμενες μεσαίες, μικρές και πολύ μικρές επιχειρήσεις, όπως αυτές ορίζονται στη Σύσταση της Επιτροπής 2003/361/ΕΚ, υπό τις παρακάτω προϋποθέσεις:

1. Να υποβάλλουν μία και μοναδική αίτηση χρηματοδότησης ανά ΑΦΜ, να λειτουργούν νόμιμα διαθέτοντας την κατάλληλη άδεια λειτουργίας και να υλοποιήσουν την επένδυση αποκλειστικά σε μία μόνο Περιφέρεια.

2. Να τηρούν Απλογραφικά ή Διπλογραφικά βιβλία και να έχουν τουλάχιστον μία (1) πλήρη κλεισμένη διαχειριστική χρήση, και να λειτουργούν αποκλειστικά ως επιχειρήσεις εταιρικού/εμπορικού χαρακτήρα.

3. Να διαθέτουν ένα τουλάχιστον επιλέξιμο ΚΑΔ, να δραστηριοποιούνται στον επιλέξιμο ΚΑΔ για τουλάχιστον ένα έτος, και η επένδυση να αφορά σε επιλέξιμο ΚΑΔ, σύμφωνα με τον πίνακα που θα αναρτηθεί στην προκήρυξη.

4. Να απασχολούν τουλάχιστον πέντε (9) ΕΜΕ κατά το έτος που προηγείται της υποβολής αίτησης χρηματοδότησης.

5. Να εξασφαλίζεται η ιδιωτική συμμετοχή σε ποσοστό τουλάχιστον του 25%. Η ιδιωτική συμμετοχή δεν πρέπει να ενέχει κανένα στοιχείο κρατικής στήριξης.

6. Τα επενδυτικά σχέδια θα πρέπει έχουν το χαρακτήρα αρχικής επένδυσης, όπως ορίζεται στο Άρθρο 13 «Πεδίο εφαρμογής των περιφερειακών ενισχύσεων» και στο Άρθρο 14 «Περιφερειακές επενδυτικές ενισχύσεις» του Καν. ΕΕ 651/2014, και δεν θα πρέπει να έχει γίνει έναρξη εργασιών για το επενδυτικό σχέδιο πριν την υποβολή της αίτησης ενίσχυσης.

7. Να συγκεντρώνουν κατ’ ελάχιστο το βαθμό 80 στο ερωτηματολόγιο ψηφιακής ωριμότητας, και κατ’ ελάχιστο το συνολικό βαθμό 50 στα βαθμολογούμενα κριτήρια που θα οριστούν στην προκήρυξη της Δράσης.

8. Να μην βρίσκονται υπό πτώχευση, εκκαθάριση ή αναγκαστική διαχείριση και να πληρούν τις προϋποθέσεις εφαρμογής του Κανονισμού ΕΕ 651/2014 (ΓΚΑΚ).

Προϋπολογισμός και Διάρκεια Έργων

Ο ελάχιστος και μέγιστος συνολικός ενισχυόμενος προϋπολογισμός (Π/Υ) της αίτησης χρηματοδότησης ορίζεται **από €50.000 έως και €650.000**.

Ο επιχορηγούμενος προϋπολογισμός του επενδυτικού σχεδίου δεν δύναται να υπερβαίνει το τριπλάσιο του υψηλότερου κύκλου εργασιών που επετεύχθη σε μία από τις τρεις (ή λιγότερες εφόσον η επιχείρηση δεν διαθέτει τρεις) διαχειριστικές περιόδους που προηγούνται του έτους της υποβολής της αίτησης χρηματοδότησης, με ανώτατο όριο το ποσό των 650.000€.

Η Δράση συγχρηματοδοτείται από την Ευρωπαϊκή Ένωση, ειδικότερα από το Ευρωπαϊκό Ταμείο Περιφερειακής Ανάπτυξης (ΕΤΠΑ) και από το Ελληνικό Δημόσιο.

Η μέγιστη διάρκεια ολοκλήρωσης φυσικού και οικονομικού αντικειμένου θα ορισθεί στην Αναλυτική Πρόσκληση της Δράσης, ωστόσο δεν αναμένεται να υπερβαίνει τους δεκαπέντε (15) μήνες από την ημερομηνία έκδοσης της Απόφασης Ένταξης.

Ένταση ενίσχυσης

|  |
| --- |
| **Ένταση Ενίσχυσης με βάση του Καν. ΕΕ 651/2014 (ΓΚΑΚ)** |
|  | Περιφέρειες | Δημόσια Επιχορήγηση (%) | Ιδιωτική Συμμετοχή (%) |
| **Μεσαίες Επιχειρήσεις** | **Μικρές & πολύ Μικρές Επιχειρήσεις** | **Μεσαίες Επιχειρήσεις**  | **Μικρές & πολύ Μικρές Επιχειρήσεις**  |
| Επιλέξιμες Δαπάνες (Σύμφωνα με το Άρθρο 14) | Βόρειο Αιγαίο, Κρήτη, Ανατ. Μακεδονία – Θράκη, Κεντρική Μακεδονία, Δυτική Μακεδονία, Ήπειρος, Θεσσαλία, Ιόνια Νησιά, Δυτική Ελλάδα, Στερεά Ελλάδα, Πελοπόννησος  | 50% | 50% | 50% | 50% |
| Νότιο Αιγαίο  | 40% | 50% | 60% | 50% |
| Δυτικός Τομέας Αθηνών | 25% | 35% | 75% | 65% |
| Ανατολική Αττική  | 35% | 45% | 65% | 55% |
| Δυτική Αττική | 35% | 45% | 65% | 55% |
| Πειραιάς, Νήσοι | 35% | 45% | 65% | 55% |
| Επιλέξιμες Δαπάνες (Σύμφωνα με το Άρθρο 17)  | Κεντρικού, του Βόρειου και του Νότιου Τομέα των Αθηνών | 10% | 20% | 90% | 80% |
| Επιλέξιμες Δαπάνες(Σύμφωνα με το Άρθρο 18) | Όλες οι Περιφέρειες | 50% | 50% | 50% | 50% |

Επιλέξιμες Δαπάνες

Οι βασικές κατηγορίες δαπανών που καλύπτονται από τη Δράση 2 - Προηγμένος Ψηφιακός Μετασχηματισμός ΜμΕ είναι οι εξής:

**i. Εξοπλισμός** με ενδεικτικές δαπάνες: Προμήθεια εξελιγμένων συστημάτων λειτουργίας εγκαταστάσεων ή προσωπικού, αυτοματοποίησης της παραγωγής με ρομποτικά συστήματα, μηχανές CNC, 3D printers, 3D scanners, αναβάθμιση εσωτερικών δικτύων μεταφοράς δεδομένων, προμήθεια εξελιγμένων τεχνολογικών συστημάτων και μηχανολογικού εξοπλισμού για την παραγωγή συστημάτων και εξοπλισμού Industry 4.0., συστημάτων και εξοπλισμού ασφάλειας (π.χ. επιτήρηση χώρων, κυβερνο-προστασία, κ.α.), συστημάτων αυτοματοποίησης, ρομποτικών συστημάτων, ψηφιακά αισθητήρια και ελεγκτές, ψηφιακά ελεγχόμενος μηχανολογικός εξοπλισμός, προηγμένα ψηφιακά συστήματα παραγωγής, κλπ.

**ii. Εφαρμογές/ λογισμικά**, με ενδεικτικές δαπάνες: Προμήθεια σύγχρονων εφαρμογών διαχείρισης επιχειρησιακών πόρων & διαδικασιών (πχ ERP, WMS, ΕDI, ΒΜPS, κλπ), επεξεργασίας εικόνας, 3D μοντέλων και CAD, IoT, Big ανάλυσης δεδομένων μεγάλου όγκου, ψηφιακής ασφάλειας, διαχείρισης πελατών και εφοδιαστικής αλυσίδας, εργαλείων τεχνητής νοημοσύνης, βελτιστοποίησης της παραγωγής, αναβάθμισης των παρεχόμενων υπηρεσιών, ψηφιακού ελέγχου εγκαταστάσεων, κ.λπ.

**iii. Υπηρεσίες που συνδέονται με τη ψηφιακή αναβάθμιση** με ενδεικτικές δαπάνες: Τεχνική υποστήριξη για την παραμετροποίηση και ενσωμάτωση των νέων συστημάτων στη λειτουργία των ΜμΕ, πιστοποίηση συστημάτων, κ.λ.π.

**ΔΡΑΣΗ 3 - «ΨΗΦΙΑΚΟΣ ΜΕΤΑΣΧΗΜΑΤΙΣΜΟΣ ΑΙΧΜΗΣ»**

Βασικός στόχος της Δράσης 3 - Ψηφιακός Μετασχηματισμός Αιχμής ΜμΕ είναι **η αναβάθμιση των ΜμΕ με τεχνολογίες αιχμής ή με εξελιγμένα ψηφιακά συστήματα της 4η βιομηχανικής επανάσταση**ς και συμπληρωματικά η κάλυψη επί μέρους αναγκών σε τεχνολογίες πληροφορικής και επικοινωνιών (ΤΠΕ) που διευρύνουν την παραγωγικότητα και την ανταγωνιστικότητά τους. Η Δράση ενθαρρύνει, κατά προτεραιότητα, την υλοποίηση στοχευμένων επενδυτικών σχεδίων ψηφιακού μετασχηματισμού που συνεισφέρουν σε μία εξωστρεφή, καινοτόμα, ανταγωνιστική και βιώσιμη κρίσιμη παραγωγή προϊόντων και υπηρεσιών υψηλότερης προστιθέμενης αξίας.

Επιλέξιμες Επιχειρήσεις - Προϋποθέσεις Συμμετοχής

Στη Δράση μπορούν να υποβάλλουν πρόταση υφιστάμενες μεσαίες, μικρές και πολύ μικρές επιχειρήσεις, όπως αυτές ορίζονται στη Σύσταση της Επιτροπής 2003/361/ΕΚ, υπό τις παρακάτω προϋποθέσεις:

1. Να υποβάλλουν μία και μοναδική αίτηση χρηματοδότησης ανά ΑΦΜ, να λειτουργούν νόμιμα διαθέτοντας την κατάλληλη άδεια λειτουργίας και να υλοποιήσουν την επένδυση αποκλειστικά σε μία μόνο Περιφέρεια.

2. Να τηρούν Απλογραφικά ή Διπλογραφικά βιβλία και να έχουν τουλάχιστον μία (1) πλήρη κλεισμένη διαχειριστική χρήση, και να λειτουργούν αποκλειστικά ως επιχειρήσεις εταιρικού/εμπορικού χαρακτήρα

3. Να διαθέτουν ένα τουλάχιστον επιλέξιμο ΚΑΔ και να δραστηριοποιούνται στον επιλέξιμο ΚΑΔ για τουλάχιστον ένα έτος. Το επενδυτικό σχέδιο θα πρέπει να αφορά αποκλειστικά τους επιλέξιμους ΚΑΔ της παρούσας Δράσης.

4. Να απασχολούν τουλάχιστον πέντε (9) ΕΜΕ κατά το έτος που προηγείται της υποβολής αίτησης χρηματοδότησης.

5. Να μην έχει γίνει έναρξη εργασιών για το επενδυτικό σχέδιο πριν την υποβολή της αίτησης ενίσχυσης.

6. Να έχουν την ιδιότητα της ΜμΕ σύμφωνα με τον Ορισμό ΜμΕ της σύστασης της ΕΕ 2003/361/ΕΚ, λαμβανομένων υπόψη των όρων για τη διατήρηση της ιδιότητας αυτής.

7. Να πληρούν τις προϋποθέσεις εφαρμογής του Κανονισμού ΕΕ στον οποίο στηρίζεται το χρηματοδοτικό καθεστώς ενίσχυσης που θα επιλέξουν υποχρεωτικά κατά την υποβολή της αίτησης χρηματοδότησης. Υπάρχει η δυνατότητα επιλογής είτε του Καν. ΕΕ 651/2014 (ΓΚΑΚ) ή του Καν. ΕΕ 1407/2013 (De Minimis).

8. Να συγκεντρώνουν κατ’ ελάχιστο το βαθμό 70 στο ερωτηματολόγιο ψηφιακής ωριμότητας, και κατ’ ελάχιστο το συνολικό βαθμό 50 στα βαθμολογούμενα κριτήρια που θα οριστούν στην προκήρυξη της Δράσης.

Προϋπολογισμός και Διάρκεια Έργων

Ο ελάχιστος και μέγιστος συνολικός ενισχυόμενος προϋπολογισμός (Π/Υ) της αίτησης χρηματοδότησης ορίζεται **από €200.001 έως και €1.200.000**.

Ο επιχορηγούμενος προϋπολογισμός του επενδυτικού σχεδίου δεν δύναται να υπερβαίνει το τριπλάσιο του υψηλότερου κύκλου εργασιών που επετεύχθη σε μία από τις τρεις (ή λιγότερες εφόσον η επιχείρηση δεν διαθέτει τρεις) διαχειριστικές περιόδους που προηγούνται του έτους της υποβολής της αίτησης χρηματοδότησης.

Στην περίπτωση που η αίτηση χρηματοδότησης θα έχει προϋπολογισμό μεγαλύτερο των ανώτατων ορίων, το υπερβαίνον μέρος του προϋπολογισμού θα καλύπτεται στο σύνολό του από ιδιωτική συμμετοχή του φορέα της επένδυσης.

Η Δράση συγχρηματοδοτείται από την Ευρωπαϊκή Ένωση, ειδικότερα από το Ευρωπαϊκό Ταμείο Περιφερειακής Ανάπτυξης (ΕΤΠΑ) και από το Ελληνικό Δημόσιο.

Η μέγιστη διάρκεια ολοκλήρωσης φυσικού και οικονομικού αντικειμένου θα ορισθεί στην Αναλυτική Πρόσκληση της Δράσης, ωστόσο δεν αναμένεται να υπερβαίνει τους δέκα οκτώ (18) μήνες από την ημερομηνία έκδοσης της Απόφασης Ένταξης.

**Ένταση ενίσχυσης**

Κατά την υποβολή της αίτησης η επιχείρηση πρέπει να επιλέξει το χρηματοδοτικό καθεστώς ενίσχυσης. Υπάρχει η δυνατότητα επιλογής είτε του Καν. ΕΕ 651/2014 (ΓΚΑΚ), Άρθρο 13 «Πεδίο εφαρμογής των περιφερειακών ενισχύσεων», Άρθρο 14 «Περιφερειακές επενδυτικές ενισχύσεις» και Άρθρο 18 «Ενισχύσεις για συμβουλευτικές υπηρεσίες σε ΜμΕ» ή του Καν. ΕΕ 1407/2013 (De Minimis). Η επιλογή καθεστώτος είναι υποχρεωτική για την υποβολή της Αίτησης Χρηματοδότησης. Επισημαίνεται ότι για τις Αιτήσεις Χρηματοδότησης με βάση του ΕΚ 1407/2013 De Minimis το μέγιστο ποσό ενίσχυσης είναι 200.000€.

Τα ποσοστά ενίσχυσης των επενδυτικών σχεδίων και η ιδιωτική συμμετοχή του δικαιούχου της ενίσχυσης για το σύνολο των ενισχυόμενων δαπανών των επενδυτικών σχεδίων έχουν, κατά περίπτωση, περιγράφονται στον παρακάτω πίνακα:

| **Ένταση Ενίσχυσης με βάση το Άρθρο 14 του Καν. ΕΕ 651/2014 (ΓΚΑΚ)** |
| --- |
|  | **Περιφέρειες** | **Δημόσια Επιχορήγηση (%)** | **Ιδιωτική Συμμετοχή (%)** |
| **Μεσαίες Επιχειρήσεις** | **Μικρές & πολύ Μικρές Επιχειρήσεις** | **Μεσαίες Επιχειρήσεις**  | **Μικρές & πολύ Μικρές Επιχειρήσεις**  |
| Επιλέξιμες Δαπάνες (Σύμφωνα με το Άρθρο 14) | Βόρειο Αιγαίο, Κρήτη, Ανατ. Μακεδονία – Θράκη, Κεντρική Μακεδονία, Δυτική Μακεδονία, Ήπειρος, Θεσσαλία, Ιόνια Νησιά, Δυτική Ελλάδα, Στερεά Ελλάδα, Πελοπόννησος  | 50% | 50% | 50% | 50% |
| Νότιο Αιγαίο  | 40% | 50% | 60% | 50% |
| Δυτικός Τομέας Αθηνών | 25% | 35% | 75% | 65% |
| Ανατολική Αττική  | 35% | 45% | 65% | 55% |
| Δυτική Αττική | 35% | 45% | 65% | 55% |
| Πειραιάς, Νήσοι | 35% | 45% | 65% | 55% |
| Επιλέξιμες Δαπάνες(Σύμφωνα με το Άρθρο 18) | Όλες οι Περιφέρεις | 50% | 50% | 50% | 50% |
| Επιλέξιμες Δαπάνες(με βάση τον Κανονισμό Ε.Ε. 1407/2013 (De Minimis)) | Για το σύνολο των Περιφερειών της Χώρας εκτός των Περιοχών Δίκαιης Μετάβασης | 50% | 50% | 50% | 50% |
| Για τις Περιοχές Δίκαιης Μετάβασης | 60% | 60% | 40% | 40% |

*\*Περιοχές Δίκαιης Μετάβασης*

*Περιφέρειες: Δυτικής Μακεδονίας, Βορείου Αιγαίου, Νοτίου Αιγαίου, Κρήτης*

*Δήμοι: Μεγαλόπολης, Γορτυνίας, Τρίπολης, Οιχαλίας*

Επιλέξιμες Δαπάνες

1. Εξοπλισμός, με ενδεικτικές δαπάνες: Ψηφιακά ελεγχόμενος Η/Μ εξοπλισμός, εξελιγμένα συστήματα απομακρυσμένης λειτουργίας εγκαταστάσεων, αυτοματοποίηση των διαφόρων σταδίων της αλυσίδας αξίας (παραγωγή – μεταφορά – αποθήκευση) με ρομποτικά συστήματα, αναβάθμιση εσωτερικών δικτύων μεταφοράς δεδομένων, ψηφιακά τεχνολογικά συστήματα: διάδρασης με εργαζόμενους, πελάτες ή προμηθευτές, Industry 4.0, ψηφιακά ελεγχόμενα συστήματα, μηχανολογικός εξοπλισμός αιχμής για την παραγωγή συστημάτων Industry 4.0., αυτόνομων μηχανών, ρομποτικών συστημάτων, επαυξημένη πραγματικότητα, μηχανολογικός εξοπλισμός αιχμής για την παραγωγή συστημάτων αιχμής για την ασφάλεια χώρων, κ.α.
2. Εφαρμογές/Λογισμικό, με ενδεικτικές δαπάνες: Προμήθεια εφαρμογών αυξημένης ευφυίας διοικητικού και οικονομικού προγραμματισμού, ψηφιακής ασφάλειας, διαχείρισης πελατών και εφοδιαστικής αλυσίδας, ανάλυσης δεδομένων με εργαλεία τεχνητής νοημοσύνης, βελτιστοποίησης της παραγωγής, αναβάθμισης των παρεχόμενων υπηρεσιών, blockchain, κ.λπ.
3. Υπηρεσίες που συνδέονται με τη ψηφιακή αναβάθμιση, με ενδεικτικές δαπάνες: Συμβουλευτική και τεχνική υποστήριξη για την παραμετροποίηση και ενσωμάτωση των νέων συστημάτων στη λειτουργία των ΜμΕ, πιστοποίηση συστημάτων, κ.λπ.

Ως ημερομηνία έναρξης επιλεξιμότητας δαπανών ορίζεται η ημερομηνία υποβολής της αίτησης. Σε περίπτωση δαπάνης πριν την ημερομηνία υποβολής της αίτησης:

- Εφόσον η αίτηση χρηματοδότησης έχει υποβληθεί με το χρηματοδοτικό καθεστώς του Καν. ΕΕ 1407/2013 (de minimis), η δαπάνη κρίνεται μη επιλέξιμη και ως εκ τούτου η δαπάνη αυτή απορρίπτεται.

- Εφόσον η αίτηση χρηματοδότησης έχει υποβληθεί με το χρηματοδοτικό καθεστώς του Καν. ΕΕ 651/2014 (ΓΚΑΚ), το σύνολο του επενδυτικού σχεδίου καθίσταται μη επιλέξιμο προς χρηματοδότηση.

**ΥΠΟΒΟΛΗ – ΑΞΙΟΛΟΓΗΣΗ – ΕΝΤΑΞΗ – ΥΛΟΠΟΙΗΣΗ**

**(και για τις τρείς Δράσεις)**

Για τη χρηματοδότηση από την παρούσα Δράση απαιτείται **η υποβολή προς αξιολόγηση Αίτησης Χρηματοδότησης** με βάση τη διαδικασία που θα καθοριστεί στην Αναλυτική Πρόσκληση της Δράσης.

Οι αναλυτικές προϋποθέσεις συμμετοχής, τα απαιτούμενα δικαιολογητικά, ο τρόπος υποβολής των προτάσεων, η διαδικασία εξέτασης και αξιολόγησης των προτάσεων, τα κριτήρια αξιολόγησης, οι υποχρεώσεις των δικαιούχων στην περίπτωση έγκρισης της αίτησης ενίσχυσης και οι λοιποί όροι θα περιγραφούν στην Αναλυτική Πρόσκληση της Δράσης.

Σημειώνεται ότι κατά τον έλεγχο και την αξιολόγηση των προτάσεων **θα γίνουν διασταυρώσεις μέσω Εθνικών Βάσεων Δεδομένων (ΑΑΔΕ, ΕΡΓΑΝΗ, Γ.Ε.ΜΗ.),** ώστε να επαληθευθεί η ακρίβεια των στοιχείων που περιέχονται στις αιτήσεις χρηματοδότησης και να αποφευχθούν φαινόμενα απάτης σε βάρος του ενωσιακού προϋπολογισμού.

Η αξιολόγηση των αιτήσεων χρηματοδότησης θα είναι **άμεση (FiFo)** και τα επενδυτικά σχέδια θα αξιολογούνται **με τη σειρά που υποβάλλονται (ημέρα και ώρα) μέχρι εξάντλησης του προϋπολογισμού της Δράσης ανά κατηγορία περιφέρειας**, βάσει των τυπικών κριτηρίων συμμετοχής καθώς και βαθμολογούμενων κριτηρίων όπως oι Ετήσιες Μονάδες Εργασίας, η ψηφιακή ωριμότητα της επιχείρησης και η περιγραφή του επενδυτικού σχεδίου.

Οι επιλέξιμες κατηγορίες δαπανών οι οποίες θα τύχουν επιχορήγησης στο πλαίσιο της παρούσας προδημοσίευσης, θα ορισθούν στην Αναλυτική Πρόσκληση.

**Επισημαίνεται ότι υποβολή αίτησης χρηματοδότησης επιτρέπεται είτε μόνο στη «Δράση 1 – Βασικός Ψηφιακός Μετασχηματισμός ΜμΕ» είτε μόνο στη «Δράση 2 - Προηγμένος Ψηφιακός Μετασχηματισμός ΜμΕ» είτε μόνο στη «Δράση 3 - Ψηφιακός Μετασχηματισμός Αιχμής ΜμΕ».**

**ΠΛΗΡΟΦΟΡΙΕΣ-ΔΗΜΟΣΙΟΤΗΤΑ**

Οι Δράσεις θα υλοποιηθούν από **την Ειδική Υπηρεσία Διαχείρισης Προγράμματος «Ανταγωνιστικότητα» (ΕΥΔ) -** για τη Δράση 1 και με τον ΕΦΕΠΑΕ ως Δικαιούχοκατά την έννοια του άρθρου 2 παρ. 9 α) και δ)του Καν. 2021/1060.

Η δημοσίευση των Αναλυτικών Προσκλήσεων των Δράσεων αναμένεται **εντός του τρέχοντος έτους** και η περίοδος υποβολών θα ανακοινωθεί σε αυτήν.

Οι Προδημοσιεύσεις και οι Προσκλήσεις (καθώς και το σύνολο των εγγράφων που τις συνοδεύουν) του Προγράμματος, θα αναρτηθούν στις ιστοσελίδες της ΕΥΔ **http://www.antagonistikotita.gr**, του ΕΣΠΑ www.espa.gr και του www.efepae.gr.

E-mail επικοινωνίας: infoepan@mou.gr

Γραμμή επικοινωνίας: 801 11 36300

## **Β. Πρόγραμμα Διασυνοριακής Συνεργασίας INTERREG VI-A GREECE-BULGARIA 2021-2027 (2021TC16RFCB021)**

Εγκρίθηκε από την Ευρωπαϊκή επιτροπή το Πρόγραμμα Διασυνοριακής Συνεργασίας (Cross-border Cooperation Programme) INTERREG Ελλάδα-Βουλγαρία της νέας προγραμματικής περιόδου 2021-2027. Το πρόγραμμα Interreg VI-A Greece – Bulgaria Programme 2021-2027 θα υλοποιηθεί:

Σε επτά (7) Ελληνικές Περιφερειακές Ενότητες: Έβρος, Ξάνθη, Ροδόπη, Δράμα, Καβάλα της Περιφέρειας Ανατολικής Μακεδονίας και Θράκης και Σέρρες και **Θεσσαλονίκης της Περιφέρειας Κεντρικής Μακεδονίας.**

Σε τέσσερις (4) Βουλγαρικές Περιφέρειες: Blagoevgrad, Haskovo, Smolyan, Kardzhali.

Στη συνέχεια αναφέρονται οι προτεραιότητες και οι ειδικοί στόχοι του προγράμματος, τα είδη των προσκλήσεων και τέλος οι δικαιούχοι που προβλέπεται να χρηματοδοτηθούν:

**Προτεραιότητα 1η**: Μια πιο ανθεκτική και πιο πράσινη διασυνοριακή περιοχή

* **Ειδικός στόχος RSO2.4: Προώθηση της προσαρμογής στην κλιματική αλλαγή και της ανθεκτικότητας και της πρόληψης του κινδύνου καταστροφών, λαμβάνοντας υπόψη προσεγγίσεις που βασίζονται στα οικοσυστήματα**

Στοχευμένες προσκλήσεις: Κεφαλαιοποίηση των αποτελεσμάτων και πιθανή διεύρυνση της περιοχής παρέμβασης των έργων που πραγματοποιήθηκαν κατά την προγραμματική περίοδο 2014-2020 και συγκεκριμένα των:

FLOOD GUARD: Αύξηση της ικανότητας ανταπόκρισης σε καταστροφές και επείγουσες καταστάσεις στην διασυνοριακή περιοχή Ελλάδας-Βουλγαρίας

FLOOD PROTECTION: Εγκατάσταση εντοπισμού και συστημάτων έγκαιρης προειδοποίησης για διαρροές της λεκάνης απορροής ποταμών.

Δικαιούχοι: Εθνικές και περιφερειακές δημόσιες αρχές που έχουν νομικές αρμοδιότητες όσον αφορά τις σχετικές εθνικές και περιφερειακές πολιτικές.

* **Ειδικός στόχος RSO2.6: Προαγωγή της μετάβασης στην κυκλική οικονομία και στην αποδοτική ως προς τους πόρους οικονομία**

Στοχευμένες προσκλήσεις:Άμεση υποστήριξη των ΜμΕ να μεταβούν σε πράσινα και κυκλικά επιχειρηματικά μοντέλα. Το πρόγραμμα έχει ως στόχο να στηρίξει κυρίως πολύ μικρές και μικρές επιχειρήσεις (που έχουν περιορισμένη πρόσβαση σε μεγάλα χρηματοοικονομικά εργαλεία) προκειμένου να επενδύσουν σε υποδομές μικρής κλίμακας, ανακαίνιση, εξοπλισμό, αναβάθμιση δεξιοτήτων και ψηφιακές εφαρμογές εστιασμένες στην αποδοτικότητα πόρων και την μείωση παραγωγής αποβλήτων.

Δικαιούχοι: Μικρομεσαίες επιχειρήσεις

**Ανοιχτές προσκλήσεις:** Προώθηση της κυκλικής οικονομίας στην διασυνοριακή περιοχή Ελλάδας-Βουλγαρίας. Ενδεικτικές δράσεις είναι: Δημιουργία και λειτουργία αγορών χρησιμοποιημένων προϊόντων, Πρωτοβουλίες βιομηχανικής συμβίωσης, διαχείριση απορριμμάτων και προώθηση της αποδοτικότητας πόρων, συνεργασία ερευνητικών κέντρων και ΜΜΕ για την προώθηση της οικολογικής καινοτομίας, το σχεδιασμό βιώσιμων υλικών, φιλικών προς το περιβάλλον προϊόντων που βασίζονται σε τοπικούς πόρους ή παραδοσιακά προϊόντα.

Δικαιούχοι: Οποιαδήποτε νομική οντότητα συμβάλλει στις ανωτέρω δράσεις, π.χ. τοπικές, περιφερειακές και εθνικές δημόσιες αρχές και τομεακές υπηρεσίες, ιδίως στον τομέα του περιβάλλοντος, τη διαχείριση των πόρων και αποβλήτων, επιχειρήσεις, συμπεριλαμβανομένων των ΜΜΕ, επιχειρηματικές και επαγγελματικές ενώσεις, οργανισμοί έρευνας και τριτοβάθμιας εκπαίδευσης, Ευρωπαϊκοί Όμιλοι Εδαφικής Συνεργασίας (ΕΟΕΣ) και ΜΚΟ

* **Ειδικός στόχος RSO2.7: Ενίσχυση της προστασίας και της διατήρησης της φύσης, της βιοποικιλότητας και των πράσινων υποδομών, μεταξύ άλλων σε αστικές περιοχές, και μείωση όλων των μορφών ρύπανσης**

**Ανοιχτή πρόσκληση:** Παρακολούθηση, σχεδιασμός και ανάπτυξη πράσινων υποδομών για την υποστήριξη της λειτουργίας των οικολογικών διαδρομών στη διασυνοριακή περιοχή και της ποιότητας ζωής, συμπεριλαμβανομένης της ψηφιοποίησης συστημάτων προστασίας και προώθηση της βιοποικιλότητας και φιλικών προς το περιβάλλον πρακτικών.

Δικαιούχοι: Οποιαδήποτε νομική οντότητα συμβάλλει στις ανωτέρω δράσεις, π.χ. τοπικές, περιφερειακές και εθνικές δημόσιες αρχές, συμπεριλαμβανομένων των φορέων διαχείρισης του NATURA2000 ή άλλων προστατευόμενων περιοχών. Ευρωπαϊκοί Όμιλοι Εδαφικής Συνεργασίας (ΕΟΕΣ) και ΜΚΟ, οργανισμοί έρευνας και τριτοβάθμιας εκπαίδευσης που ειδικεύονται στη διατήρηση και τη βιοποικιλότητα.

**Προτεραιότητα 2**η: Μια πιο προσβάσιμη διασυνοριακή περιοχή

* **Ειδικός στόχος RSO3.2: Ανάπτυξη και ενίσχυση βιώσιμης, ανθεκτικής στην κλιματική αλλαγή, έξυπνης και διατροπικής εθνικής, περιφερειακής και τοπικής κινητικότητας, με καλύτερη πρόσβαση στο ΔΕΔ-Μ και διασυνοριακή κινητικότητα**

**Στρατηγικά έργα:** α. Βελτίωσητης κινητικότητας και της ασφαλούς μετακίνησης στη διασυνοριακή περιοχή.

β. Ενδυνάμωση της σιδηροδρομικής κινητικότητας στη διασυνοριακή περιοχή

Δικαιούχοι: Α .Εγνατία Οδός, Β. ΕΡΓΟΣΕ, Υπουργεία

**Προτεραιότητα 3η**: Μια διασυνοριακή περιοχή χωρίς αποκλεισμούς

* **Ειδικός στόχος RSO4.2: Βελτίωση της ισότιμης πρόσβασης χωρίς αποκλεισμούς σε ποιοτικές υπηρεσίες εκπαίδευσης, κατάρτισης και διά βίου μάθησης μέσω της ανάπτυξης προσβάσιμων υποδομών, συμπεριλαμβανομένων της ενίσχυσης της ανθεκτικότητας της εξ αποστάσεως και της διαδικτυακής εκπαίδευσης και κατάρτισης**

**Ανοιχτές προσκλήσεις:** Δράσεις που προσφέρουν υποστήριξη για τη διασύνδεση των επιχειρήσεων με την εκπαίδευση πχ.:

1. Άμεση υποστήριξη σε πολύ μικρές/οικογενειακές επιχειρήσεις, ΜΜΕ και νεοσύστατες επιχειρήσεις για αναβάθμιση δεξιοτήτων, ανάπτυξη ψηφιακών ικανοτήτων και οργανωτική ικανότητα (mentoring, καθοδήγηση κ.λπ.)

2. Κοινά προγράμματα κατάρτισης, μαθήματα σε θέματα κοινού ενδιαφέροντος

3. Ανάπτυξη και πιλοτική εφαρμογή εργαλείων που εστιάζουν στην αναβάθμιση των δεξιοτήτων και την επανεκπαίδευση στοχευμένων ομάδων με επίκεντρο την ψηφιοποίηση και τον οικολογικό προσανατολισμό της οικονομίας.

4. Ειδικά προγράμματα εκπαίδευσης/κατάρτισης, συμπεριλαμβανομένων των ατόμων με αναπηρία.

Δικαιούχοι:Οποιαδήποτε νομική οντότητα συμβάλλει στις ανωτέρω δράσεις, π.χ. τοπικές, περιφερειακές και εθνικές δημόσιες αρχές, οργανισμοί περιφερειακής ανάπτυξης, ΕΟΕΣ, αναπτυξιακοί οργανισμοί, ΜΚΟ, οργανισμοί εκπαίδευσης και κατάρτισης καθώς και πανεπιστήμια και ερευνητικά κέντρα.

* **Ειδικός στόχος RSO4.6: Ενίσχυση του ρόλου του πολιτισμού και του βιώσιμου τουρισμού στην οικονομική ανάπτυξη, την κοινωνική ένταξη και την κοινωνική καινοτομία.**

**Στοχευμένες προσκλήσεις:** Άμεση στήριξη σε ΜμΕ και ΚοινΣΕπ, στους τομείς του πολιτισμού και του τουρισμού για επενδύσεις σε υποδομές μικρής κλίμακας, ανακαίνιση, εξοπλισμό, αναβάθμιση δεξιοτήτων και ψηφιακές εφαρμογές

Δικαιούχοι: Υφιστάμενες ΜΜΕ ή σχετικές οργανώσεις της κοινωνίας των πολιτών που δραστηριοποιούνται στον τομέα του Πολιτισμού και της παροχής τουριστικών υπηρεσιών

**Ανοιχτές προσκλήσεις:** Δικτύωση και προώθηση πολιτιστικών σημείων ενδιαφέροντος συμπεριλαμβανομένης της ανάπτυξηςπόλων έλξης επισκεπτών και μικρού μεγέθους επεμβάσεις σε υποδομές.

Δικαιούχοι: Οποιαδήποτε νομική οντότητα συμβάλλει στις ανωτέρω δράσεις, π.χ. τοπικές, περιφερειακές και εθνικές δημόσιες αρχές, οργανισμοί περιφερειακής ανάπτυξης, ΕΟΕΣ, αναπτυξιακοί οργανισμοί, ΜΚΟ, οργανισμοί εκπαίδευσης και κατάρτισης καθώς και πανεπιστήμια και ερευνητικά κέντρα.

Το πλήρες κείμενο του εγκεκριμένου προγράμματος είναι αναρτημένο στο σύνδεσμο:

<http://www.greece-bulgaria.eu/com/85_Programming-Period-2021-2027>

# ΘΕΜΑΤΑ ΧΩΡΟΤΑΞΙΑΣ /ΠΟΛΕΟΔΟΜΙΚΑ ΘΕΜΑΤΑ

## **Α. Εγκύκλιος του Υπουργείου Περιβάλλοντος & Ενέργειας για την εκτός σχεδίου δόμηση & την εφαρμογή του κεφαλαίου Γ’ του Ν.4759/2020 (Α’ 245)**

Στις 10 Νοεμβρίου εκδόθηκε η υπ. αρ. οικ. **ΥΠΕΝ/ΔΑΟΚΑ/117814/3961** εγκύκλιος που υπογράφει ο Γενικός Γραμματέας Χωρικού Σχεδιασμού και Αστικού Περιβάλλοντος του Υπουργείου Περιβάλλοντος και Ενέργειας κ. Ευθύμιος Μπακογιάννης, με θέμα «Οδηγίες για την δόμηση σε εκτός σχεδίου περιοχές και ιδίως την εφαρμογή του κεφαλαίου Γ’ του ν.4759/2020 (Ά 245), όπως ισχύει.».

Η εγκύκλιος διευκρινίζει μία σειρά θεμάτων που έχουν προκύψει κατά την εφαρμογή των διατάξεων της εκτός σχεδίου δόμησης στις ΥΔΟΜ, ενώ ταυτόχρονα ξεκαθαρίζει ότι σε όσα γήπεδα βρίσκονται σε περιοχές εκτός ρυμοτομικών σχεδίων και εκτός ορίων των νομίμως υφιστάμενων οικισμών (προ του έτους 1923 και οριοθετημένων κάτω των 2000 κατοίκων, στις οποίες έχουν καθοριστεί χρήσεις γης ή όροι και περιορισμοί δόμησης από διατάγματα ή αποφάσεις ή από πολεοδομικό σχεδιασμό 1ου επιπέδου (ενδεικτικά ΓΠΣ,ΣΧΟΟΠ,ΖΟΕ), δεν εφαρμόζονται οι διατάξεις του κεφαλαίου Γ’ του ν.4759/2020, εκτός από τις περιπτώσεις που ρητά ορίζεται στις διατάξεις αυτού. Υπενθυμίζεται ότι σκοπός του κεφαλαίου Γ΄ του ν.4759/2020 «Ρυθμίσεις για την εκτός σχεδίου δόμηση και τους οργανωμένους υποδοχείς» είναι ο περιορισμός της δόμησης σε περιοχές για τις οποίες δεν υπάρχει πολεοδομικός σχεδιασμός πρώτου επιπέδου.

Όπως υπογραμμίζεται στην εγκύκλιο «Συμπερασματικά λοιπόν, ο ν.4759/2020 δεν αποσκοπεί, ούτε και προβαίνει στην οριζόντια τροποποίηση των προϊσχυουσών διατάξεων περί της δόμησης εκτός σχεδίου των από 24.5.1985 π.δ. και 6.10.1978 π.δ. Επίσης, δεν μεταβάλλει τον τρόπο και τις διατάξεις δόμησης στα γήπεδα που βρίσκονται σε περιοχές για τις οποίες ισχύουν πολεοδομικές ρυθμίσεις, ούτε και στην περίπτωση που τα σχετικά εργαλεία ή π.δ (ή ΚΥΑ) παραπέμπουν γενικώς στις διατάξεις της εκτός σχεδίου δόμησης των από 24.05.1985 και από 6.10.1978 π.δ.»

Αναφορικά με τη **δόμηση των γηπέδων** η εγκύκλιος αναφέρει τα παρακάτω:

«Για τα γήπεδα της παρ.1 του άρθρου 32 του ν.4759/2020 τα οποία εμπίπτουν σε περιοχές που στερούνται οποιουδήποτε σχεδιασμού, επιδιώκεται, όπως προκύπτει από την ακριβή διατύπωση της παραγράφου 1 του άρθρου 33 του ν.4759/2020, ο περιορισμός της δόμησης, ο οποίος επιτυγχάνεται μέσω της μείωσης των όρων αλλά και των προϋποθέσεων δόμησης που θέτουν τα από 24.5.1985(Δ΄270/1985) και 6.10.1978(Δ΄ 538) π.δ. Εφαρμόζονται οι καθοριζόμενοι όροι και περιορισμοί δόμησης που θέτει ο ν.4759/2020 στα άρθρα 33 και 40, ενώ κατά τα λοιπά οι προβλέψεις των από 6.10.1978 π.δ. και 24.5.1985 π.δ. εξακολουθούν να ισχύουν μόνον κατά το μέρος που δεν έρχονται σε αντίθεση με τις νέες διατάξεις. Όσον αφορά τα γήπεδα που βρίσκονται μεν σε περιοχές εκτός ρυμοτομικών σχεδίων και εκτός ορίων των οικισμών (προ του έτους 1923 και οριοθετημένων κάτω από 2000 κατοίκων) αλλά στις οποίες έχουν καθορισθεί χρήσεις γης και όροι και περιορισμοί δόμησης από εργαλεία πολεοδομικού σχεδιασμού 1ου επιπέδου ή από διατάγματα που καθορίζουν όρους και περιορισμούς δόμησης σε περιοχές εκτός σχεδίου, αυτά δεν επηρεάζονται από τις ρυθμίσεις του ν.4759/2020 εκτός από τις περιπτώσεις που ρητά ορίζεται στις διατάξεις αυτού.

Για τα γήπεδα της παρ.2 του άρθρου 32 του ν.4759/2020 όπου προωθείται σχεδιασμός πρώτου επιπέδου, δίνεται η δυνατότητα, η αρτιότητα και οι όροι δόμησης που ορίζονται με εργαλεία πολεοδομικού σχεδιασμού πρώτου επιπέδου να είναι ευνοϊκότεροι από τους ισχύοντες για τα γήπεδα της παρ. 1. Ειδικά ο συντελεστής δόμησης, η κάλυψη, το ύψος και ο όγκος μπορούν να ορίζονται ευνοϊκότεροι για τη δόμηση από τους αντίστοιχους όρους στα γήπεδα της παρ. 1 μέχρι δέκα τοις εκατό (10%). Ωστόσο διευκρινίζεται ότι σε κάθε περίπτωση, οι όροι αυτοί δεν επιτρέπεται να είναι ευνοϊκότεροι, δηλαδή να καθιστούν ευχερέστερη τη δόμηση, σε σχέση προς τους ισχύοντες στις περιοχές εντός σχεδίου, εντός ορίων οικισμών και εντός οργανωμένων μορφών ανάπτυξης στην ευρύτερη περιοχή ή να οδηγούν στην εν τοις πράγμασι δημιουργία νέων οικισμών χωρίς εγκεκριμένο πολεοδομικό σχέδιο. Συμπερασματικά λοιπόν, ο ν.4759/2020 δεν αποσκοπεί, ούτε και προβαίνει στην οριζόντια τροποποίηση των προϊσχυουσών διατάξεων περί της δόμησης εκτός σχεδίου των από 24.5.1985 π.δ. και 6.10.1978 π.δ. Επίσης, δεν μεταβάλλει τον τρόπο και τις διατάξεις δόμησης στα γήπεδα που βρίσκονται σε περιοχές για τις οποίες ισχύουν πολεοδομικές ρυθμίσεις, ούτε και στην περίπτωση που τα σχετικά εργαλεία ή π.δ (ή ΚΥΑ) παραπέμπουν γενικώς στις διατάξεις της εκτός σχεδίου δόμησης των από 24.05.1985 και από 6.10.1978 π.δ.»

Σχετικά με την **αρτιότητα και την οικοδομησιμότητα** αναφέρονται τα κάτωθι:

«Για τα γήπεδα της παρ.1 του άρθρου 32, οι παρεκκλίσεις της παρ. 2 του άρθρου 1 του από 24.5.1985 π.δ.(Δ΄ 270) καταργούνται, υπό την επιφύλαξη μεταβατικών διατάξεων. Αντιθέτως, για τα γήπεδα που βρίσκονται μεν σε περιοχές εκτός ρυμοτομικών σχεδίων και εκτός ορίων των οικισμών (προ του έτους 1923 και οριοθετημένων κάτω από 2000 κατοίκων) αλλά στις οποίες έχουν καθορισθεί χρήσεις γης και όροι και περιορισμοί δόμησης από εργαλεία πολεοδομικού σχεδιασμού 1ου επιπέδου ή από διατάγματα που καθορίζουν όρους και περιορισμούς δόμησης σε περιοχές εκτός σχεδίου, οι παρεκκλίσεις της παρ. 2 του άρθρου 1 του από 24.5.1985 π.δ. διατηρούνται σε ισχύ, υπό την προϋπόθεση βέβαια ότι δεν έχουν ήδη καταργηθεί από τις ειδικές ρυθμίσεις των σχετικών π.δ ή αποφάσεων ή του πολεοδομικού σχεδιασμού πρώτου επιπέδου κάθε περιοχής. Επίσης, διευκρινίζεται ότι οι προϋποθέσεις αρτιότητας που αναφέρονται στις διατάξεις της παρ.2 του άρθρου 9 του ν.3937/2011«Διατήρηση της βιοποικιλότητας και άλλες διατάξεις» (Α’ 60), όπως ισχύει, εξακολουθούν να εφαρμόζονται δεδομένου ότι δεν καταργήθηκαν από τις διατάξεις του ν.4759/2020. Αντίστοιχα, και οι διατάξεις του π.δ/τος της 6.12.1982 (Δ’ 588) «Καθορισμός όρων και περιορισμών δομήσεως οικισμών της χώρας», αποτελούν ειδικό κανονιστικό καθεστώς και εξακολουθούν να ισχύουν μετά την εφαρμογή του ν.4759/2020, έως την έγκριση των Τ.Π.Σ./Ε.Π.Σ. ή την οριοθέτηση των οικισμών σύμφωνα με τις κείμενες διατάξεις. Όμως, για τα γήπεδα εντός της ζώνης των οκτακοσίων μέτρων (800 μ.) που δεν καταλαμβάνονται από τις διατάξεις του π.δ. της 6.12.19825, εφαρμόζονται οι διατάξεις της παρ. 1 του άρθρου 32 του ν.4759/2020.»

Στην εγκύκλιο γίνεται αναφορά και στο αντισταθμιστικό περιβαλλοντικό τέλος (προβλεπόμενο τέλος υπέρ του Πράσινου Ταμείου της παρ. 1 του άρθρου 32 του ν.4759/2020 για τη χρηματοδότηση δράσεων στις εκτός σχεδίου περιοχές που αντισταθμίζει την επιβάρυνση του περιβάλλοντος), την εκπόνηση πολεοδομικού σχεδιασμού πρώτου επιπέδου και την αναθεώρηση υπάρχοντος σχεδιασμού, σε διευκρινήσεις σχετικά με τους όρους δόμησης, τις αρμοδιότητες για τη χορήγηση παρεκκλίσεων ως προς τους όρους δόμησης, τη συνένωση γηπέδων, ενώ παρατίθενται και μεταβατικές διατάξεις.

## **B. Υποχρεωτική προσβασιμότητα ΑΜΕΑ τη νέα χρονιά σε όλα τα κτίρια**

**Εκπνέει στο τέλος του τρέχοντος έτους η παράταση της αναστολής των κυρώσεων όσον αφορά στη σύνταξη μελέτης και υλοποίηση έργων προσβασιμότητας, τόσο σε νέα, αλλά και υφιστάμενα δημόσια και ιδιωτικά κτίρια βάσει όσων προβλέπονται στο Νέο Οικοδομικό Κανονισμό και στις Τεχνικές Προδιαγραφές Μελέτης Προσβασιμότητας των κτιρίων του Υπουργείου Ενέργειας και Περιβάλλοντος.**

**Ειδικότερα από την 1η Ιανουαρίου 2023** ισχύει η αυστηρή πρόβλεψη για τις νέες οικοδομές, υφιστάμενα κτίρια κατοικίας, καθώς και δημόσια κτίρια, ότι εφόσον δεν πληρούν τους κανόνες προσβασιμότητας κηρύσσονται αυτομάτως αυθαίρετα με ότι αυτό συνεπάγεται. Καθίσταται, δηλαδή, **υποχρεωτική στις νέες οικοδομικές άδειες η σύνταξη μελέτης προσβασιμότητας με ευθύνη του μηχανικού**. Τόσο στα**ιδιωτικά κτίρια κατοικίας**, που έχουν ανεγερθεί με οικοδομική άδεια **μετά τις 9/4/2012** (ημερομηνία έναρξης εφαρμογής του Νέου Οικοδομικού Κανονισμού (ΝΟΚ) - ν.4067/2012), όσο και στα **υφιστάμενα κτίρια**, (αυτά που έχουν ανεγερθεί με οικοδομική άδεια προ της 9/4/2012) πρέπει να έχουν γίνει τα προβλεπόμενα έργα και να τηρούνται οι κανόνες προσβασιμότητας. Επίσης **στα κτίρια του δημοσίου και των δήμων** και σε πλήθος άλλων κτιρίων δημοσίου ενδιαφέροντος **επιβάλλεται να γίνουν οι απαραίτητες διαμορφώσεις, ώστε οι λειτουργικοί χώροι τους να είναι προσπελάσιμοι από άτομα με αναπηρία ή εμποδιζόμενα άτομα.**

Χρειάζεται να τονισθεί πως τα έργα και οι μελέτες προσβασιμότητας στα κτίρια επαφίενται στους ιδιοκτήτες, εντούτοις**η μη συμμόρφωση των ιδιοκτητών θα οδηγήσει στην υποχρέωση πλήρους προσαρμογής και στις κυρώσεις που προβλέπονται σε ενδεχόμενη δικαιοπραξία ή διοικητική πράξη**, όταν, δηλαδή, θα θελήσουν να μισθώσουν, να μεταβιβάσουν, να τροποποιήσουν ή να τακτοποιήσουν αυθαίρετες χρήσεις για να μπουν σε επιδοτούμενα προγράμματα εξοικονόμησης ενέργειας είτε να εκδώσουν οικοδομική άδεια του ακινήτου τους, για οποιοδήποτε πολεοδομικό η κατασκευαστικό σκοπό. Οι κυρώσεις προβλέπονται στο ίδιο άρθρο 26 του ΝΟΚ από το 2012 και η **αναστολή τους αρχικά έληγε την 31.12.2020, αλλά κατόπιν παρατάθηκε για μια διετία  έως την 31/12/2022, που είναι η ισχύουσα καταληκτική ημερομηνία**.

Ακολούθως παρατίθεται διεξοδικά τι **ισχύει για παλαιά και νέα δημόσια και ιδιωτικά κτίρια αναφορικά με τα έργα και της μελέτες για την προσβασιμότητα ατόμων με αναπηρία και εμποδιζόμενα άτομα στα κτίρια, με βάση το άρθρο 26 του Νέου Οικοδομικού Κανονισμού -** ν.4067/2012 (79Α’) και πιο συγκεκριμένα για κτίρια που έχουν ανεγερθεί με οικοδομική άδεια από τις 9/4/2012 κι έπειτα,  και για αυτά που έχουν ανεγερθεί με οικοδομική άδεια προ της 9/4/2012 που είναι η ημερομηνία έναρξης εφαρμογής του ΝΟΚ που θεωρούνται υφιστάμενα κτίρια.

Αναλυτικότερα:

* **Για κτίρια για κάθε χρήση - εκτός από κατοικία - των οποίων η οικοδομική άδεια εκδόθηκε και ανεγέρθηκαν από 9/4/2012 και μετά επιβάλλεται να εξασφαλίζεται:**

α)  η οριζόντια και κατακόρυφη, αυτόνομη και ασφαλής προσπέλαση από άτομα με αναπηρία και εμποδιζόμενα άτομα και η εξυπηρέτηση αυτών σε όλους τους εξωτερικούς και εσωτερικούς χώρους των κτιρίων, σύμφωνα με τις Οδηγίες Σχεδιασμού του Υπουργείου Περιβάλλοντος και Ενέργειας «Σχεδιάζοντας για Όλους»,

β) η πρόβλεψη προσβάσιμων σε άτομα με αναπηρία ή εμποδιζόμενα άτομα χώρων υγιεινής σε ποσοστό 5% των συνολικών χώρων υγιεινής για χρήση κοινού και οπωσδήποτε τουλάχιστον ένας ανά συγκρότημα χώρων υγιεινής, ο οποίος μπορεί να έχει μικτή χρήση (ανδρών/ γυναικών).

Οι παραπάνω προσβάσιμοι χώροι υγιεινής συνυπολογίζονται στον αριθμό χώρων υγιεινής που επιβάλλεται ανά χρήση από άλλες διατάξεις. Εφόσον τα παραπάνω κτίρια διαθέτουν χώρους στάθμευσης, τότε το ποσοστό 5% αυτών ή τουλάχιστον ένας θα διαμορφώνεται κατάλληλα για χρήση αναπηρικών αυτοκινήτων.

* **Για κτίρια με χρήση κατοικίας που ανεγέρθηκαν από την 9/4/2012 και μετά επιβάλλεται** να εξασφαλίζεται η αυτόνομη και ασφαλής οριζόντια και κατακόρυφη προσπέλαση από άτομα με αναπηρία ή εμποδιζόμενα άτομα σε όλους τους εξωτερικούς και εσωτερικούς κοινόχρηστους χώρους των κτιρίων κατοικίας, καθώς και η διασφάλιση συνθηκών εύκολης μετατρεψιμότητας των κατοικιών σε κατοικίες μελλοντικών χρηστών με αναπηρία/εμποδιζόμενων ατόμων, χωρίς να θίγεται ο φέρων οργανισμός του κτιρίου. **Εν κατακλείδι, σε κάθε κτίριο ή δομική εγκατάσταση πρέπει να εξασφαλίζεται η προσβασιμότητα αυτού σε όλους, χωρίς φραγμούς.**

Η παραπάνω δυνατότητα αυτόνομης και ασφαλούς προσπέλασης όλων των κτιρίων από άτομα με αναπηρία ή εμποδιζόμενα άτομα και η εξυπηρέτηση αυτών εξασφαλίζεται με προσβάσιμες οριζόντιες και κατακόρυφες οδεύσεις, που αρχίζουν από τη στάθμη του πεζοδρομίου και φτάνουν μέχρι την πόρτα του ανελκυστήρα και τους εσωτερικούς και εξωτερικούς χώρους των κτιρίων αυτών και αποτελούνται από στοιχεία κατάλληλων προδιαγραφών, όπως ράμπες, αναβατόρια, ανελκυστήρες, με την πρόβλεψη προστατευμένων προσβάσιμων χώρων αναμονής σε περίπτωση έκτακτων αναγκών σε κάθε όροφο σε αναλογία ένας χώρος με μία θέση αμαξιδίου, όταν ο πληθυσμός του ορόφου είναι μικρότερος από διακόσια (200) άτομα ή ένας (1) χώρος με δύο θέσεις αμαξιδίου, όταν ο πληθυσμός του ορόφου είναι μεγαλύτερος από διακόσια (200) άτομα.

* **Ειδικότερα για τα υφιστάμενα προ της 9/4/2012 κτίρια του Δημοσίου και λοιπών κτιρίων με χρήσεις που αναφέρονται πιο κάτω εκτός από κατοικία** που στεγάζονται φορείς της παρ. 1 του άρθρου 14 του ν. 4270/2014 (Α’ 143) (αφορά κτίρια της Γενικής Κυβέρνησης, ΟΤΑ, Δήμων κτλ και των Νομικών προσώπων τους) ή έχουν χρήσεις συνάθροισης κοινού, όπως χώροι συνεδρίων, εκθέσεων, μουσείων, συναυλιών, αθλητικών ή πολιτιστικών συγκεντρώσεων, ναοί, θέατρα, κινηματογράφοι, εστιατόρια, ζαχαροπλαστεία, καφενεία, κέντρα διασκέδασης, αίθουσες πολλαπλών χρήσεων, αίθουσες αναμονής επιβατών, τράπεζες, ανταλλακτήρια, χώροι προσωρινής διαμονής, εκπαίδευσης, υγείας και κοινωνικής πρόνοιας, δικαιοσύνης και σωφρονισμού, γραφείων και εμπορίου, βιομηχανίας και βιοτεχνίας, καθώς και στους χώρους στάθμευσης αυτοκινήτων και πρατηρίων καυσίμων, **επιβάλλεται να γίνουν οι απαραίτητες διαμορφώσεις, ώστε οι λειτουργικοί χώροι τους να είναι προσπελάσιμοι από άτομα με αναπηρία ή εμποδιζόμενα άτομα.**

Οι εν λόγω διαμορφώσεις που αναφέρονται στην παρούσα κατηγορία γίνονται σύμφωνα με τις τεχνικές οδηγίες προσαρμογής υφιστάμενων κτιρίων και υποδομών της σχετικής υπουργικής απόφασης όπως εκδόθηκε και ισχύει και παρατίθενται συνοπτικά στη συνέχεια, ενώ, όπως προαναφέρθηκε, ολοκληρώνονται μέχρι την 31.12.2022, με την προϋπόθεση ότι δεν θίγεται ο φέρων οργανισμός του κτιρίου, άλλως τα κτίρια καθίστανται αυθαίρετα.

**Επίσης χρειάζεται να διευκρινισθεί πως δύναται να πραγματοποιηθούν από τον ενδιαφερόμενο και με δαπάνες του, χωρίς τη συναίνεση των λοιπών συνιδιοκτητών, κατά παρέκκλιση των προβλεπόμενων στον Κανονισμό του κτιρίου,** κατόπιν απόφασης της Κεντρικής Επιτροπής Προσβασιμότητας του άρθρου 19 του ν. 4495/2017 (Α’ 167), που εκδίδεται μετά από σχετική αίτηση του ενδιαφερόμενου, η οποία συνοδεύεται από:

α) πρόσκληση των λοιπών συνιδιοκτητών για την διατύπωση απόψεων προς την Επιτροπή, με τα αποδεικτικά κοινοποίησής της,

β) τεχνική έκθεση μηχανικού, με την οποία τεκμηριώνεται ότι η προτεινόμενη διαμόρφωση δεν παρεμποδίζει τη λειτουργία των κοινόχρηστων μερών της πολυκατοικίας και των ιδιοκτησιών και

γ) μελέτη στατικής επάρκειας, που αποδεικνύει τη στατική επάρκεια του κτιρίου μετά τις προβλεπόμενες διαμορφώσεις. Αν από την μελέτη στατικής επάρκειας προκύψει ότι απαιτούνται στατικές ενισχύσεις, αυτές πραγματοποιούνται μονομερώς με δαπάνη του ενδιαφερομένου, με την προϋπόθεση ότι οι επεμβάσεις αυτές περιορίζονται εντός του χώρου που έχει την υποχρέωση διαμορφώσεων.

**Εξαιρέσεις**:

* Από την παραπάνω υποχρέωση διαμορφώσεων για τη διασφάλιση φυσικής πρόσβασης χρήστη αναπηρικού αμαξιδίου σε υφιστάμενα κτίρια του Δημοσίου και λοιπών κτιρίων με χρήσεις που αναφέρονται πιο πάνω εκτός από κατοικία εξαιρούνται:

α) τα κτίρια που έχουν μοναδική πρόσβαση σε δρόμο με βαθμίδες ή βρίσκονται σε οικόπεδα στα οποία η ελάχιστη διαφορά στάθμης του φυσικού εδάφους στην οικοδομική γραμμή από την επιφάνεια του πεζοδρομίου είναι μεγαλύτερη από 2,50 μ., ή το πεζοδρόμιο έμπροσθεν αυτών έχει πλάτος μικρότερο του 0,70 μ. (μη συμπεριλαμβανομένου του κρασπέδου), μέχρι να διαμορφωθεί ο εξωτερικός κοινόχρηστος χώρος κίνησης πεζών,

β) τα κτίρια, των οποίων η προσαρμογή δεν είναι δυνατή χωρίς να θίγονται οι δοκοί και οι στύλοι τους ή απαιτείται να πραγματοποιηθούν άλλες σοβαρές παρεμβάσεις στον φέροντα οργανισμό τους, οι οποίες δύνανται να επηρεάσουν τη στατική επάρκειά του, όπως τεκμηριώνεται με Τεχνική Έκθεση Μηχανικού, κατόπιν απόφασης της Περιφερειακής Επιτροπής Προσβασιμότητας του άρθρου 18 του ν. 4495/2017,

γ) τα κτίρια των οποίων η προσαρμογή θα προκαλούσε **δυσανάλογη οικονομική επιβάρυνση για τον υπόχρεο ή τους υπόχρεους** -εξαιρουμένων αυτών που στεγάζονται υπηρεσίες του Δημοσίου, νομικά πρόσωπα δημοσίου δικαίου, νομικά πρόσωπα ιδιωτικού δικαίου του ευρύτερου δημόσιου τομέα, κοινωφελείς οργανισμοί, οργανισμοί τοπικής αυτοδιοίκησης πρώτης και δεύτερης βαθμίδας κατόπιν απόφασης της Περιφερειακής Επιτροπής Προσβασιμότητας του άρθρου 18 του ν. 4495/2017. Με την ίδια απόφαση η Περιφερειακή Επιτροπή Προσβασιμότητας δύναται να επιβάλλει εφαρμογή μέτρων εναλλακτικής εξυπηρέτησης των ατόμων με αναπηρία ή εμποδιζόμενων ατόμων. Η προσωρινή εξαίρεση έχει διάρκεια 3 έτη. Μετά τη λήξη της διάρκειας ισχύος της εξαίρεσης δύναται να επανυποβάλλεται σχετικό αίτημα. Με απόφαση του Υπουργού Περιβάλλοντος και Ενέργειας καθορίζονται τα κριτήρια της «δυσανάλογης επιβάρυνσης».

* **Για την υποχρέωση διαμόρφωση πρόσβασης στους πάνω από το ισόγειο ορόφους ή τους εσωτερικούς εξώστες ή αναβαθμούς των παραπάνω υφιστάμενων κτιρίων εξαιρούνται οι περιπτώσεις ακινήτων των οποίων:**

α) το εμβαδόν των εσωτερικών εξωστών ή αναβαθμών αποτελεί ποσοστό μέχρι 50% του εμβαδού της κυρίως αίθουσας και όχι περισσότερο των εκατό (100) τ.μ. και η χρήση του είναι ίδια με αυτή της κυρίως αίθουσας ή οι εσωτερικοί εξώστες ή αναβαθμοί έχουν βοηθητική χρήση,

β) το συνολικό μικτό εμβαδόν των πάνω από το ισόγειο ορόφων είναι μικρότερο των διακοσίων (200) τ.μ. και

γ) το μικτό εμβαδόν κάθε ορόφου είναι μικρότερο των εβδομήντα (70) τ.μ.

* **Οι εξαιρέσεις που αναφέρονται στις περιπτώσεις β και γ δεν ισχύουν, αν η χρήση του κτιρίου είναι η μοναδική στον οικισμό και ταυτόχρονα στους πάνω από το ισόγειο ορόφους υπάρχουν χρήσεις για εξυπηρέτηση κοινού διαφορετικές από αυτές που υπάρχουν στον ισόγειο όροφο.**

**Οι Τεχνικές Προδιαγραφές Μελέτης Προσβασιμότητας των κτιρίων και των υπαίθριων κοινόχρηστων χώρων για την εξυπηρέτηση ατόμων με αναπηρία ή εμποδιζόμενων ατόμων** προβλέπονται στη σχετική απόφαση του Υφυπουργού Περιβάλλοντος και Ενέργειας, αρμόδιου για θέματα Χωροταξίας και Αστικού Περιβάλλοντος τους δημοσιεύτηκε στην Εφημερίδα τους Κυβέρνησης (5045Β/2021). Συνοπτικά στην εν λόγω υπουργική απόφαση διευκρινίζονται τα ακόλουθα:

Η **«Προσβασιμότητα»** **ορίζεται ως το χαρακτηριστικό του περιβάλλοντος, που επιτρέπει σε όλα τα άτομα**–χωρίς διακρίσεις φύλου, ηλικίας και λοιπών χαρακτηριστικών, τους σωματική διάπλαση, δύναμη, αντίληψη, εθνικότητα– **να έχουν πρόσβαση σε αυτό**, δηλαδή να μπορούν **αυτόνομα, με ασφάλεια και με άνεση να προσεγγίσουν και να χρησιμοποιήσουν τους υποδομές**, αλλά **και τους υπηρεσίες** (συμβατικές και ηλεκτρονικές) **και τα αγαθά** που διατίθενται στο συγκεκριμένο περιβάλλον. Η προσβασιμότητα στο δομημένο περιβάλλον εξασφαλίζεται μέσω του προσβάσιμου σχεδιασμού, δηλαδή μια διαδικασία σχεδιασμού κατά την οποία οι ανάγκες των ατόμων με αναπηρίες εξετάζονται ειδικά, με στόχο τα προϊόντα, τους υπηρεσίες και τους υποδομές ώστε να μπορούν να χρησιμοποιηθούν, κατά το δυνατόν, αυτόνομα από άτομα με διάφορες αναπηρίες.

Τους αυτή την κατεύθυνση συμβάλλει ο **«Καθολικός Σχεδιασμός»** που αποτελεί το σχεδιασμό προϊόντων, περιβαλλόντων, προγραμμάτων και υπηρεσιών που θα μπορούν να χρησιμοποιούνται από όλους τους ανθρώπους, στο μέγιστο δυνατό βαθμό χωρίς ανάγκη προσαρμογής ή εξειδικευμένου σχεδιασμού, ενώ δεν αποκλείει την τοποθέτηση και την χρήση υποβοηθητικών συσκευών για συγκεκριμένες ομάδες ατόμων με αναπηρίες, όπου αυτό απαιτείται.

**Ο Καθολικός Σχεδιασμός διέπεται από τις εξής** **επτά αρχές**:

1. Δυνατότητα χρήσης από το μεγαλύτερο δυνατό φάσμα χρηστών
2. Ευελιξία στη χρήση
3. Απλή και διαισθητική χρήση
4. Εύληπτη πληροφόρηση
5. Ανοχή σε σφάλματα
6. Χαμηλή σωματική προσπάθεια
7. Μέγεθος και χώρος προσέγγισης και χρήσης

Για τον έλεγχο των απαιτούμενων προσαρμογών στα υφιστάμενα κτίρια βάσει των σχετικών διατάξεων του ν.4067/2012 ακολουθείται η **«Μεθοδολογία Ελέγχου Προσβασιμότητας Δημόσιων Υπηρεσιών και Υποδομών»**, που εκδόθηκε από το Υπουργείο Εσωτερικών το 2009, όπου εξετάζονται **με σειρά προτεραιότητας** τα εξής θεματικά πεδία:

1. **Προσέγγιση – Είσοδος**
2. **Οριζόντια κυκλοφορία**
3. **Κατακόρυφη κυκλοφορία**
4. **Εξυπηρετήσεις- εξοπλισμός**

Να τονισθεί πως πρωταρχικό στόχο κατά την υλοποίηση προσαρμογών αποτελεί η ικανοποίηση των αναγκών όλων των χρηστών, συνεπώς και όλων των κατηγοριών ατόμων με αναπηρίες. **Σε περίπτωση όμως αποδεδειγμένης αδυναμίας ικανοποίησης των αναγκών κάποιας κατηγορίας εξ αυτών, θα πρέπει οπωσδήποτε να διασφαλίζεται η ικανοποίηση των αναγκών όλων των υπολοίπων κατηγοριών.**

Περαιτέρω, αναλύονται διεξοδικά οι τεχνικές οδηγίες οι οποίες ορίζουν μία σειρά από θέματα που συνίστανται, συνοπτικά, στα εξής:

* Προσβάσιμες διαδρομές
* Προσβάσιμη Είσοδος
* Κάλυψη υψομετρικών διαφορών – Οριζόντια και κατακόρυφη κυκλοφορία
* Χώροι υγιεινής
* Σήμανση
* Χώροι αναμονής και διαφυγή σε έκτακτες περιπτώσεις
* Περιβάλλοντες χώροι κτιρίων
* Διατηρητέα κτίρια – ελάχιστες παρεμβάσεις,

καθώς και η καταλληλόλητα υλικών σε ζητήματα που αφορούν σε:

* Επιστρώσεις δαπέδων
* Επενδύσεις κατακόρυφων επιφανειών

**Βασικά σημεία των Τεχνικών Οδηγιών** είναι:

* Η **πρόβλεψη για τη δημιουργία προστατευμένων προσβάσιμων χώρων αναμονής** **σε περίπτωση έκτακτων αναγκών** σε κάθε όροφο **αφορά και σε όλα τα υφιστάμενα κτίρια των ειδικών χρήσεων,**που αναφέρονται αναλυτικά στις αντίστοιχες διατάξεις του Νέου Οικοδομικού που κανονισμού με μόνη **εξαίρεση** από την υποχρέωση αυτή των κτιρίων που είναι μονόροφα (ισόγεια) και διαθέτουν προσβάσιμη είσοδο/έξοδο ή διαθέτουν αυτόματα συστήματα καταιονιστήρων (sprinklers), βάσει των διατάξεων του «Κανονισμού πυροπροστασίας των κτιρίων» του 1988 (Π.Δ.71/1988 – ΦΕΚ 32Α/1988).
* Για τις παρεμβάσεις σε **διατηρητέα κτίρια** γνωμοδοτεί το αρμόδιο **Συμβούλιο Αρχιτεκτονικής** υπέρ ή κατά των προτεινόμενων παρεμβάσεων που επηρεάζουν ενδεχομένως τα μορφολογικά και λειτουργικά χαρακτηριστικά τους, ενώ για τα διατηρητέα κτίρια τα οποία είναι **κηρυγμένα και ως** **νεώτερα μνημεία από το Υπουργείο Πολιτισμού και Αθλητισμού (ΥΠ.ΠΟ.Α.)** θα πρέπει να έχει εκδοθεί και απόφαση **έγκρισης της μελέτης από την αρμόδια υπηρεσία του ΥΠ.ΠΟ.Α.**
* Για την **κάλυψη υψομετρικών διαφορών** (ειδικότερα στον υπαίθριο χώρο) η κατασκευή κλιμάκων είναι πάντοτε αναγκαία για την κάλυψη υψομετρικών διαφορών, ανεξάρτητα από τυχόν μηχανικά μέσα κάλυψης αυτών ή ράμπες, εξετάζεται κατά προτεραιότητα η κατασκευή – δημιουργία κεκλιμένων επιπέδων – ραμπών, ενώ η επιλογή της βέλτιστης λύσης για την εξασφάλιση της προσβάσιμης κάθετης κυκλοφορίας (**ράμπες, αναβατόρια κατακόρυφης κίνησης με πλατφόρμα, αναβατόρια κλίμακας με πλατφόρμα, αναβατόρια κλίμακας με κάθισμα, ανελκυστήρες)**είναι στην ευθύνη του μελετητή και εξαρτάται από τις ιδιαιτερότητες του κτιρίου ανάλογα με τα χαρακτηριστικά της κάθε λύσης.
* Αναλύονται διεξοδικά οι μετατροπές και οι απαιτούμενες προδιαγραφές με τις παρεκκλίσεις τους κατά περίπτωση για τη δημιουργία χώρων υγιεινής, προσβάσιμων τουλάχιστον σε μέρος ατόμων με αναπηρία, **σε υφιστάμενα και μόνον κτίρια.**

Ουσιαστικά η **Μελέτη Προσβασιμότητας** περιλαμβάνει την επίλυση των λειτουργικών, τεχνικών και μορφολογικών αντικειμένων ενός έργου, ώστε να διασφαλίζεται η οριζόντια και κατακόρυφη, ανεμπόδιστη, αυτόνομη και ασφαλής κίνηση ατόμων σε αναπηρικό αμαξίδιο ατόμων με αναπηρία και εμποδιζόμενων ατόμων και αποτελεί μέρος της Αρχιτεκτονικής Μελέτης για κάθε νέο έργο και νέα μελέτη για κάθε υφιστάμενο κτίριο ή υπαίθριο δημόσιο χώρο το οποίο προσαρμόζεται ώστε να καταστεί προσβάσιμο. Η **«Μελέτη Προσβασιμότητας Κτιριακού Έργου»** αφορά στο κτίριο και τον περιβάλλοντα χώρο του και περιλαμβάνει τεχνική έκθεση, σχέδιο περιβάλλοντος χώρου, σχέδια κατόψεων και τομών και κατασκευαστικές λεπτομέρειες.

**Αναφορικά με τα υφιστάμενα κτίρια, οι απαιτούμενες διαμορφώσεις** εκτελούνται μετά από έκδοση **έγκρισης εργασιών δόμησης μικρής κλίμακας,** ανεξαρτήτως προϋπολογισμού του έργου.

Περαιτέρω **σε νομίμως υφιστάμενα κτίρια που δεν διαθέτουν ανελκυστήρα** και κατά τον χρόνο ανέγερσης τους  δεν ήταν υποχρεωτική η κατασκευή του, επιτρέπεται, κατά παρέκκλιση των ισχυουσών διατάξεων και των ειδικών όρων δόμησης της περιοχής, κατασκευή ανελκυστήρα ή άλλων μηχανικών μέσων κάλυψης υψομετρικών διαφορών και του χώρου πρόσβασης σε αυτά, με απαραίτητη προϋπόθεση τη σύνταξη ή ενημέρωση της Ταυτότητας Κτιρίου. **Ειδικά για τις περιπτώσεις κτιρίων του Δημοσίου ή κτιρίων με χρήση τις αναφερόμενες της παρ.1 της περίπτωσης Β του παρόντος (εκτός απο κατοικία), για τις οποίες απαιτείται η κατασκευή ανελκυστήρα ή άλλων μηχανικών μέσων κάλυψης υψομετρικών διαφορών και του χώρου πρόσβασης σε αυτά, η κατασκευή αυτών είναι υποχρεωτική, χωρίς τη συναίνεση της πλειοψηφίας των συνιδιοκτητών με δαπάνες του υπόχρεου ή των υπόχρεων κατά παρέκκλιση του κανονισμού, συμπεριλαμβανομένου του κανονισμού πολυκατοικίας.** Στις λοιπές περιπτώσεις, που δεν είναι υποχρεωτική η προσαρμογή του κτιρίου, είναι δυνατή η κατασκευή ανελκυστήρα, χωρίς τη συναίνεση της πλειοψηφίας των συνιδιοκτητών, μόνο κατόπιν αιτιολογημένης γνωμοδότησης της Κεντρικής Επιτροπής Προσβασιμότητας του άρθρου 19 του ν. 4495/2017, που εκδίδεται κατόπιν σχετικής αίτησης του ενδιαφερόμενου ιδιοκτήτη, συνοδευόμενης από αποδεδειγμένη πρόσκληση των λοιπών συνιδιοκτητών προς διατύπωση απόψεων προς την Κεντρική Επιτροπή Προσβασιμότητας. Στις περιπτώσεις κτιρίων κατοικίας που δεν διασφαλίζουν προσβασιμότητα σε άτομα με αναπηρία και μειωμένη κινητικότητα, επιτρέπεται, κατά παρέκκλιση κάθε διάταξης, κανονισμού, συμπεριλαμβανομένου του κανονισμού πολυκατοικίας, η τοποθέτηση διάταξης (ράμπας ή αναβατορίου), που διασφαλίζει την πρόσβαση στα άτομα αυτά από το πεζοδρόμιο στους εξωτερικούς κοινόχρηστους χώρους, καθώς και στους λοιπούς εσωτερικούς κοινόχρηστους χώρους του ισογείου και των λοιπών ορόφων υπέρ και υπό αυτό, εφόσον διαμένουν ως ιδιοκτήτες ή ένοικοι στα παραπάνω κτίρια, με απαραίτητη προϋπόθεση την εξασφάλιση της ασφάλειας των χρηστών, τη σύνταξη ή ενημέρωση της Ταυτότητας Κτιρίου και την κάλυψη των εξόδων κατασκευής από τα ενδιαφερόμενα άτομα.

**Τέλος,  υφιστάμενα κτίρια με χρήσεις εμπορίου και γραφείων, εκτός των κτιρίων που στεγάζουν γραφεία υπηρεσιών του δημόσιου και ευρύτερου δημόσιου φορέα, νομικών προσώπων δημοσίου δικαίου, νομικών προσώπων ιδιωτικού δικαίου, οργανισμών τοπικής αυτοδιοίκησης πρώτης και δεύτερης βαθμίδας, καθώς και καταστήματα υγειονομικού ενδιαφέροντος με ανάπτυγμα τραπεζοκαθισμάτων στον εσωτερικό ή εξωτερικό χώρο, με μικτό εμβαδόν μικρότερο από εκατό (100) τ.μ. μπορούν να εξαιρεθούν από την υποχρέωση δημιουργίας προσβάσιμων χώρων υγιεινής για το κοινό, εφόσον αυτό προκαλεί δυσανάλογη επιβάρυνση στους ιδιοκτήτες τους.**

# ΘΕΜΑΤΑ ΑΝΑΠΤΥΞΗΣ ΑΝΘΡΩΠΙΝΟΥ ΔΥΝΑΜΙΚΟΥ

## **Α. «Θετική Ηγεσία» σε οργανισμούς και δημόσιους φορείς**

Οι οργανισμοί και οι δημόσιοι φορείς για να παράγουν αποτέλεσμα χρειάζονται τα στελέχη τους να λειτουργούν υπό καθοδήγηση πραγματικών ηγετών. **Η συναισθηματική νοημοσύνη** επηρεάζει σημαντικά την ικανότητα των διευθυντών, τμηματαρχών, προϊσταμένων τμημάτων και όλων εκείνων που στην ιεραρχία έχουν ομάδες υπαλλήλων στελεχών στο να είναι αποτελεσματικοί στους ρόλους τους.

Είναι γνωστό από σχετικές έρευνες ότι ένα αυθεντικό στυλ ηγεσίας χαρακτηρίζεται από παράγοντες όπως η αυτογνωσία, η διαφάνεια σχέσεων, η αίσθηση ηθικής και ακεραιότητας , η δικαιοσύνη και στο να είναι κάποιος ανοιχτόμυαλος. Σύμφωνα με τους ειδικούς της συναισθηματικής νοημοσύνης **τα βασικά χαρακτηριστικά ηγέτη** σε κάποια μοντέλα ηγεσίας είναι:

**1. Οραματιστές ηγέτες** – έχουν ένα φιλόδοξο όραμα και εμπνέουν άλλους να το επιδιώξουν.

**2. Coaching ηγέτες** – ξέρουν πώς να εξελιχθούν περαιτέρω και να αξιοποιήσουν το καλύτερο από τους γύρω τους, και συνήθως κάνουν ακριβώς αυτό.

**3. Affiliative ηγέτες** – είναι έμπειροι στην εφαρμογή και την ενίσχυση του θετικού συναισθήματος στο χώρο εργασίας και μπορούν να φέρουν αρμονία και επίλυση συγκρούσεων σε μια ομάδα.

**4. Συναινετικοί (ή Δημοκρατικοί) ηγέτες** – ευδοκιμούν στη συνεργασία, συγκεντρώνοντας μια ποικιλία απόψεων για τη συλλογή πληροφοριών και τη λήψη αποφάσεων

Τα πιο αποτελεσματικά στελέχη είναι **ευέλικτα** και χρησιμοποιούν ένα μείγμα από αυτά τα στυλ ηγεσίας – **το καθένα στο σωστό μέτρο και στη σωστή στιγμή**. Αυτή η ευελιξία μπορεί να διδαχθεί στα στελέχη και να γίνει κτήμα τους έτοιμη προς εφαρμογή.

Όλα τα είδη Ηγεσίας περιέχουν το συναίσθημα, την κατανόηση και τη διαχείριση του άρα και **τη συναισθηματική νοημοσύνη** η οποία έχει να κάνει με την κατανόηση του εαυτού μας και την ανάπτυξη της προσωπικής ικανότητας να είμαστε σε θέση να αναγνωρίζουμε, να διαχειριζόμαστε και να εκφράζουμε τα συναισθήματά μας αποτελεσματικά καθώς και την ανάπτυξη της κοινωνικής ικανότητας **για τον αποτελεσματικό χειρισμό των ανθρώπων της ομάδας μας**.

Η συναισθηματική νοημοσύνη είναι επίσης **το θεμελιώδες κομμάτι για τη βελτίωση άλλων ηγετικών ικανοτήτων**, όπως η επικοινωνία, η διαχείριση αλλαγών, η διαχείριση συγκρούσεων και η λήψη αποφάσεων και η βάση για την «Θετική Ηγεσία».

Στο επίκεντρο λοιπόν της ηγεσίας βρίσκεται **η διαχείριση των σχέσεων** και η συναισθηματική νοημοσύνη είναι αυτό που επιτρέπει στους διευθυντές να υλοποιούν με επιτυχία αυτές τις διαπροσωπικές σχέσεις.

Οι ηγέτες έχουν **άμεση επιρροή στην κουλτούρα της ομάδας τους και στο εργασιακό τους περιβάλλον**, επομένως ο ρόλος που παίζει η συναισθηματική τους νοημοσύνη στην επίτευξη της οργανωσιακής αποτελεσματικότητας είναι σημαντικός.

Όλα αυτά οδηγούν στο «**Θετικό στυλ Ηγεσίας**» το οποίο χαρακτηρίζεται από:

**• Εξιδανικευμένη επιρροή:** ο ηγέτης είναι αρεστός και σεβαστός από τα στελέχη της ομάδας του και λειτουργεί ως πρότυπο.

**• Εμπνευσμένο κίνητρο:** ο ηγέτης τους παρακινεί και τους εμπνέει.

**• Διανοητική διέγερση:** ο ηγέτης προωθεί τη δημιουργικότητα και την καινοτομία μέσω της ανοιχτής σκέψης και της μη απειλητικής αμφισβήτησης των ιδεών.

**• Εξατομικευμένη εκτίμηση:** ο ηγέτης αντιμετωπίζει κάθε στέλεχος ως μοναδικό άτομο με μοναδικά δυνατά σημεία, αδυναμίες και ανάγκες.

Δίνοντας έμφαση στην αξία της κατανόησης και στην αξία της ανάπτυξης της «Θετικής Ηγεσίας», όλα τα παραπάνω **διδάσκονται με κατάλληλες μεθοδολογίες** στα στελέχη τα οποία θέλουν πραγματικά να κάνουν την διαφορά με τις ομάδες τους και θα πρέπει να ενταχθούν **σε ειδικά προγράμματα εκπαίδευσης και ανάπτυξης θετικών ηγετών**.

# ΘΕΜΑΤΑ ΥΓΕΙΑΣ & ΑΣΦΑΛΕΙΑΣ ΣΤΗΝ ΕΡΓΑΣΙΑ

## **Α. Χειρισμός μηχανημάτων έργου: νέες ρυθμίσεις για την άσκηση επαγγελματικής δραστηριότητας.**

Δημοσιεύθηκε o Νόμος 4982/2022, ο οποίος με το άρθρο 74 «Χειρισμός Μηχανημάτων Έργου» προσθέτει στον προγενέστερο Νόμο 3982/2011 το άρθρο 4Β **«Άσκηση επαγγελματικής δραστηριότητας χειρισμού Μηχανημάτων Έργου»**

Σύμφωνα με το άρθρο αυτό, γίνονται οι παρακάτω ρυθμίσεις:

1. Για την άσκηση της επαγγελματικής δραστηριότητας του **χειρισμού** **μηχανημάτων έργου, που κατατάσσονται στην «ειδικότητα 2»** (εργασίες ανύψωσης και μεταφοράς φορτίων ή προσώπων), σύμφωνα με την υπό στοιχεία οικ.1032/166/Φ.Γ.9.6.4(Η)/5.3.2013 απόφαση του Υφυπουργού Ανάπτυξης, Ανταγωνιστικότητας, Υποδομών, Μεταφορών και Δικτύων (Β’ 519), **με συνολική ισχύ κινητήρων άνω των δέκα (10) kw και μέγιστη ανυψωτική ικανότητα έως δύο χιλιάδων πεντακοσίων (2.500) kgr δεν απαιτείται η προηγούμενη λήψη άδειας ή αναγγελίας και η σχετική επαγγελματική δραστηριότητα ασκείται ελεύθερα, υπό την προϋπόθεση ότι οι ενδιαφερόμενοι έχουν υποβληθεί σε πρόγραμμα επαγγελματικής κατάρτισης.**
2. Για την άσκηση της επαγγελματικής δραστηριότητας του **χειρισμού μηχανημάτων έργου που κατατάσσονται στην ως άνω «ειδικότητα 2»,** **με συνολική ισχύ κινητήρων άνω των δέκα (10) kw και μέγιστη ανυψωτική ικανότητα έως τεσσάρων χιλιάδων (4.000) kgr**, **απαιτείται είτε πιστοποίηση της τεχνικής επάρκειας**, **είτε λήψη αντίστοιχης άδειας**, σύμφωνα με το Π.Δ. 113/2012 (Α’ 198) και την υπό στοιχεία οικ.10169/639/ Φ.Γ.9.6.4(ΣΤ)/12.8.2013 κοινή απόφαση των Υπουργών Εσωτερικών, Ανάπτυξης και Ανταγωνιστικότητας και Παιδείας και Θρησκευμάτων (Β’ 1983).
3. Για την άσκηση της επαγγελματικής δραστηριότητας του **χειρισμού μηχανημάτων έργου που κατατάσσονται στην ως άνω «ειδικότητα 2»**, **με συνολική ισχύ κινητήρων άνω των δέκα (10) kw και μέγιστη ανυψωτική ικανότητα άνω των τεσσάρων χιλιάδων (4.000) kgr**, **απαιτείται η λήψη αντίστοιχης άδειας**, σύμφωνα με το Π.Δ. 113/2012 και την υπό στοιχεία oικ.10169/639/Φ.Γ.9.6.4 (ΣΤ)/12.8.2013 κοινή απόφαση.

**ΛΗΨΗ ΑΔΕΙΑΣ ΧΕΙΡΙΣΜΟΥ ΜΗΧΑΝΗΜΑΤΩΝ ΕΡΓΟΥ**

**Για τη λήψη άδειας για χειρισμό μηχανημάτων έργου της «ειδικότητας 2» με συνολική ισχύ κινητήρων άνω των δέκα (10) kw και μέγιστη ανυψωτική ικανότητα έως τεσσάρων χιλιάδων (4.000) kgr, απαιτείται προϋπηρεσία ίση με το πενήντα τοις εκατό (50%) της οριζόμενης ως απαιτούμενης προϋπηρεσίας** της παρ. 2 του άρθρου 5 του Π.Δ. 113/2012. Για την τεκμηρίωση της επαγγελματικής εμπειρίας λαμβάνεται υπόψη η προϋπηρεσία σε κάθε υποκατηγορία της κάθε ειδικότητας, ανεξάρτητα από την απαίτηση προηγούμενης λήψης άδειας ή πιστοποίησης τεχνικής επάρκειας, ακόμα και αν η σχετική προϋπηρεσία ασκείται σε μηχανήματα έργου κάτω του ορίου των δέκα (10) kw.

**ΠΙΣΤΟΠΟΙΗΣΗ ΤΕΧΝΙΚΗΣ ΕΠΑΡΚΕΙΑΣ**

Η πιστοποίηση τεχνικής επάρκειας παρέχεται από κατάλληλα διαπιστευμένο φορέα πιστοποίησης, σύμφωνα με το πρότυπο «ELOT ΕΝ ISO 17024», βάσει Σχημάτων Πιστοποίησης Επαγγελματικής Εξειδίκευσης και Δεξιοτήτων. Τα Σχήματα Πιστοποίησης σχεδιάζονται κυρίως ως προγράμματα επαγγελματικής κατάρτισης και εγκρίνονται με απόφαση του Υπουργού Ανάπτυξης και Επενδύσεων.

**ΕΙΔΙΚΑ ΠΡΟΓΡΑΜΜΑΤΑ ΕΠΑΓΓΕΛΜΑΤΙΚΗΣ ΚΑΤΑΡΤΙΣΗΣ**

Με την ίδια απόφαση μπορούν να εγκρίνονται και ειδικά προγράμματα επαγγελματικής κατάρτισης, ιδίως για την άσκηση της επαγγελματικής δραστηριότητας του **χειρισμού** **μηχανημάτων έργου που κατατάσσονται στην «ειδικότητα 2»** (εργασίες ανύψωσης και μεταφοράς φορτίων ή προσώπων), **με συνολική ισχύ κινητήρων άνω των δέκα (10) kw και μέγιστη ανυψωτική ικανότητα έως δύο χιλιάδων πεντακοσίων (2.500) kgr**. Η κατάρτιση των εργαζομένων αφορά στην παρακολούθηση εξειδικευμένων προγραμμάτων θεωρητικής και πρακτικής κατάρτισης, των οποίων οι στόχοι, η διάρκεια, το περιεχόμενο, οι απαιτήσεις ως προς τους εκπαιδευτές και η διαδικασία εξέτασης καθορίζονται με την ως άνω απόφαση. Το Σχήμα Πιστοποίησης, εκτός από την υποχρεωτική κατάρτιση, είναι δυνατό να προβλέπει, ως συμπληρωματική απαίτηση, προηγούμενη επαγγελματική εμπειρία.

**Η πιστοποίηση τεχνικής επάρκειας και η λήψη άδειας χειρισμού**, ως τρόποι άσκησης επαγγελματικής δραστηριότητας τουχειρισμού μηχανημάτων έργου που κατατάσσονται στην «ειδικότητα 2» (εργασίες ανύψωσης και μεταφοράς φορτίων ή προσώπων), με συνολική ισχύ κινητήρων άνω των δέκα (10) kw και μέγιστη ανυψωτική ικανότητα έως τεσσάρων χιλιάδων (4.000) kgr, **θεωρούνται ισοδύναμοι.**

**Η επαγγελματική εμπειρία ως προϋπόθεση για την άσκηση της επαγγελματικής δραστηριότητας του χειρισμού μηχανημάτων έργου για το σύνολο των ειδικοτήτων δύναται να αντικαθίσταται εν όλω ή εν μέρει με την παρακολούθηση ενός ή περισσοτέρων ειδικών προγραμμάτων επαγγελματικής κατάρτισης**, που πληρούν τις γενικές και ειδικές προϋποθέσεις των άρθρων 9 και 11 του Π.Δ. 122/2014 (Α’ 196)

Η Γενική Γραμματεία Βιομηχανίας του Υπουργείου Ανάπτυξης και Επενδύσεων δύναται να σχεδιάσει, ανά ειδικότητα, πρότυπο ειδικό πρόγραμμα επαγγελματικής κατάρτισης για την αντικατάσταση προϋπηρεσίας που απαιτείται για την απόκτηση άδειας ή την πιστοποίηση του χειρισμού μηχανημάτων έργου. **Το ειδικό πρόγραμμα κατάρτισης εγκρίνεται με απόφαση του Υπουργού Ανάπτυξης και Επενδύσεων. Στην ίδια απόφαση ρυθμίζεται και η ακριβής αντιστοίχιση της αποκτηθείσας τεχνικής επάρκειας μέσω του προγράμματος κατάρτισης με χρόνο προϋπηρεσίας».**